text:
Riba 25 di januari, dia nacional, Aruba ta conmemora e fechanatalicio di Gilberto François ‘Betico’ Croes. Riba e dia akinos ta para keto na e bida y e lucha di Betico Croes, cu dankina su determinacion y principalmente su amor pa Aruba, y danki na e sosten di un pueblo uni, awe nos ta biba den un pais autonomo den Reino. E lucha di Betico a inspira otropueblonan tambe.
Betico tabata fundador y prome lider di Partido MEP na aña1971. El a lidera nos partido te na 1986, 15 aña. Den e añananaki Betico y MEP a lidera e lucha pa Status Aparte y a preparaAruba y nos pueblo pa e status nobo. Betico a sa di uni nospueblo den e lucha pa nos ideal, un pueblo liber. Betico no a cuminsa cu e lucha pa Status Aparte, pero ora el’a mira cu otronan a bandona e lucha, el’a gara e bandera, lucha y logranos Status Aparte.
Nel Oduber, despues a lidera nos partido pa 25 aña, el’a lideraAruba den e status nobo, pa Aruba por para riba propio forsay a scrap e fecha di independencia pa percura cu e Status Aparte bira definitivo.
Y awor, Lider di MEP, señora Evelyn Wever-Croes, cu mes un pasion y determinacion, ta liderando nos partido pa 10 aña.
‘Awo cu nos ta uni, laga nos haci uzo di e forsa masal pa conhuntamente cu Movimiento Elcetoral di Pueblo, nosgoberna e digno pueblo di Aruba’. E frase di Betico Croes, ta un guia pa sigui traha pa e pueblo aki siguiendo e idealnan di nos gran lider, Betico Croes.
“Mi a siña hopi di nos dos lidernan di partido, Betico y Nel, y den e mesun espirito, norma, balor y idealnan, hunto cu Partido y pueblo di Aruba, nos lo sigui logra cosnan grandi paAruba.
Lider di MEP y nos Prome Minister, Evelyn Wever-Croes, den nomber di Partido MEP, ta desea pueblo di Aruba un ‘Felis siman di Dia di Betico’.


c: text/html

text:
Diadomingo anochi 12 december 2021 nos equipo di Arsenal a subi tereno un biaha mas na C.D.F.F. pa enfrenta e equipo di Real Koyari.Esaki tabata nos di 7 y ultimo wega pa loke ta trata Round 1 y pa e anja 2021.
Nos a duna un tremendo wega hopi oportunidad pa score na differente ocasion pero no a sa di probrecha.
Tabata den e ultimo minuutnan cu nos a cai venci cu e score minimo di 1-0
Asina tambe nos ta sera Round 1 y nos lo sigui train en preparacion pa Round 2 otro anja.
Div. 1 – A: Arsenal 0 – 1 Real Koyari
Diadomingo anochi 12 december 2021 nos equipo di Arsenal a subi tereno un biaha mas na C.D.F.F. pa enfrenta e equipo di Real Koyari.Esaki tabata nos di 7 y ultimo wega pa loke ta trata Round 1 y pa e anja 2021.

robotstxt: allowed

filter: keep


text:
Gobièrnu no ta un poder riba sosiedat, pero un órgano di sosiedat.
Ora nos pone esaki huntu ku e deseo di e pueblo Boneriano di ke integrá den Hulanda na Dezèmber 2008, ta difísil di komprondé pakiko Hulanda ta hasi difísil pa rekonosé ku tur Hulandes tin e mesun derechonan básiko ku na Hulanda. ‘Tur Hulandes’ lo bai inkluí e poblashon di e 3 eks-kolonianan: Boneiru, Eustatius i Saba, (‘BES’) ku a ekspresá nan deseo estatal via di un referèndem rekonosé pa tur partner den Reino.
Artíkulo 1 di Grondwet
Artikulo 1 di Konstitushon Hulandes (= Grondwet) ta bisa:
‘Tur ku ta na Hulanda (...in Neder-land bevinden…), lo ser tratá igual
den sirkunstansianan igual.
Diskriminashon a base di religion, konvikshon filosófiko, afinashon polítiko, rasa, sekso òf kualke otro motibu no ta permití’.
E importansia ku Hulanda ta duna na no-diskriminashon ta ser aksentuá den e echo ku esnan ku a traha e lei fundamental aki (Grondwet Hulandes) a disidí di habri (!)
e konstitushon ku un artíkulo netamente kontra diskriminashon. Artíkulo un (1) di Konstitushon Hulandes (= Grondwet) ta indiká ku tur hende na Hulanda ta meskos i ku p’esei diskriminashon ta prohibí.
ulanda ta leu for di nos ...
Pa e islanan BES ta hopi importante ku Hulanda ta rekonosé ku artíkulo un (1) di Konstitushon Hulandes (Grondwet) ta konta pa e islanan sin reserva algun.
E rekonosementu di artíkulo un (1) pa e islanan BES ta forma e base pa bo por kai bèk riba dje, si bin resultá ku un Lei no-diskriminatorio ta demasiado rígido, ku por ehèmpel e islanan por kai manera Hulandesnan ta bisa “tussen de wal en het schip” i e islanan chikí por ser perhudiká pa un lei ku pa mayoria di Hulandes ta bon, pero pa e poblashon di e islanan den Karibe por tin efektonan no deseá pa motibu di e situashon spesífiko di e isla, míles di kilometer for di e otro 16.5 mion Hulandesnan na Europa.
Lei Hulandes na diferente kaminda ta hasi diferensia den tipo di diskriminashon. Lei konosé diferensiashon (diskriminashon) direkto i diferensiashon indirekto. Si un instituto òf hende ta diskriminá/diferensiá a base di e formanan menshoná eksplísitamente den Grondwet, esaki ta prohibí sin mas, eksepto si den un lei ‘spesífikamente’ ta hasi un eksepshon. Si tin un hustifikashon ophetivo ku ta duna un pakiko di hopi peso, ta posibel pa diferenshá.
Mester por diferenshá
E rekonosementu básiko, na promé lugá, di no-diskriminashon ora e 3 islanan bira parti integral di Hulanda ta esensial. Pero na e otro un banda mester rekonosé ku bou di sirkunstansianan spesífiko mester por permití diferensianan, pasobra
sirkunstansianan den e teritorio Hulandes-Karibense en komparashon ku sirkun-stansianan na Hulanda Kontinental por pone ku “gelijke monnikken, gelijke
kappen” por ta devastador pa e islanan chikí, òf por ta inhustu pa ku munisipionan (= ‘gemeenten’) Hulandes, òf asta pa ku Hulandesnan bibá na Hulanda mes.
Den e situashon nobo despues di Dezèmber 2008 mester rekonosé, sin reserva, ku promé semper ta konta: Artíkulo un (1) di Konstitushon Hulandes tantu pa e islanan BES komo pa Hulanda. I despues ta bai papia unda e rekonosementu ‘één òp één’ aki por perhudiká e islanan Karibense (òf Hulanda) desproporshonalmente i via
di diferensiashon indirekto suavisá òf eliminá efektonan negativo di sierto sirkunstansianan spesífiko kaminda e punto di prinsipio di “gelijke monnikken, gelijke kappen’ por hinka e islanan chikí den desbentaha desproporshonalmente grandi, òf ku no ta hustifikabel pa ku públiko òf ‘gemeenten’ Hulandes.


text:
Bo ta cordialmente invita Diadomingo 2 di November 13:00/1’or di merdia pa asisti nos Misa na Verrijzeniskerk, Amsterdam.
Un boca bisa otro.
Verrijzeniskerk ta situa na Louis Bouwmeesterstraat 76 na Slotervaart, Amsterdam.
E ta serca di Slotervaart Ziekenhuis, metrostation Heemstedestraat y station Amsterdam Lelylaan.
Despues di misa tin koffie y thee pa un y tur.
Tambe si bo kier tin bo pastechi y pasapalos sigur despues di misa… please bel Sra. Ensermo na 06 18 55 66 35 y reserva esun di bo. Dje forma aki despues di misa bo no mester para den rij sino bo ta djies pasa y tuma bo bestelling.
Wilt u een gift of donatie doen
Zelfs de kleinste giften zijn voor ons van grote betekenis.
Maak een afspraak
Maandag t/m vrijdag: 09:00 - 17:00
Zaterdag en Zondag: Gesloten
Stichting Ocan
Parkstraat 32, Unit 2.14
2514 JK Den Haag


text:
Lokal
Temor pa Monkeypox no mester kita focus riba Covid-19
WILLEMSTAD – E temor ku aki i aya ta surgi den komunidat relashoná ku posibel di Monkeypox, no mester kita e focus riba kombatimentu di Covid-19. Asina dòkter Ashley Duits a bisa NOBO awe mainta. Ofisialmente gobièrnu mes a partisipá ku no tin motibu pa pániko i ku e ta bezig ta vigilá e desaroyonan internashonal di aserka.
No opstante e partisipashon aki, a surgi rumornan awe mainta di un posibel kaso di Monkeypox na Kòrsou.
Den kombersashon ku NOBO, dokter Duits a rechasá kategorikamente ku tin e males a yega Kòrsou. Duits a splika: ‘’Aktualmente na Merka tin mas o menos 4 kaso i na Hulanda a registrá 6 kaso te ainda’’. E informashon aki no ta motibu pa na Kòrsou, nos drenta hansha. Ademas, asina Duits a sigi bisa, Monkeypox ta plama hopi ekstremadamente rápido. ‘’No drenta pániko pero keda alerta’.
COVID-19
Loke ku sí ta eksigi mas atenshon ta e desaroyonan internashonal di Covid-19, kaminda ku a surgi algun variante nobo. Dokter Ashley Duits a menshon entre otro e variantenan B.A2. Na Portugal por ehempel tin37 porshento di kaso di hendenan infektá ta drenta hospital.
Esaki ta ilustra e importansia pa keda alerta i bakuna. Duits ta satisfecho pe hecho ku hendenan ta keda pasa nan ripitishon di bakuna i ku e bishita na kasnan di Kuido ta bai hopi bon. Ta trata dje trayekto pa bai tuma e bakuna.
Mientrastantu e sifra di mortalidat serka nos tambe ta stabil, loke ta un punto positivo, dokter Duits, ta remarká.
Lokal
Alumnonan di Skol Sint Antonius a traha modelo di lanthùisnan
WILLEMSTAD – Loke a kuminsá komo un simpel proyekto pa traha un modelo di e lanthùisnan di Kòrsou pa sera aña eskolar di e grupo 7 di Skol Sint Antonius, a bira un mega proyekto kaminda nan a kombiná varios abilidat pa no únikamente krea e edifisionan monumental, pero tambe kombertí den orador tokante di e pasado riku i e uso aktual di e lanthùisnan.
Tabata un reto i alabes un oportunidat pa koperá ku e muchanan i tambe nan mayornan, pa asina nan por a krea e artenan aki ku a impreshoná hopi ku a mira nan.
CIBC FirstCaribbean a sostené e proyekto, ku no únikamente a saka lo mihó di e alumnonan di Skol Sint Antonius, pero alabes a enkurashá e partisipashon aktivo di nan mayor i a stimulá nan interes den a pasado riku di Kòrsou. Bo por a mira e orguyo den a hobennan ora ku nan a kaba ku nan proyekto i tabata presentá esaki.
Skol Sint Antonius tin komo tradishon pa laga e alumnonan di grupo 7 na fin di aña eskolar hasi un proyekto kaminda ta reta e alumnonan pa demonstrá nan kreatividat. E proyekto di e aña aki a saka mas ku e kreatividat di e studiantenan. E studiantenan, den nan gran mayoria for di e barionan di Santa Maria i Seru Fortuna, a kombiná nan kreatividat riku, nan konosementu di historia, kalkulashon di midí i abilidat di presentá, pa krea i presentá nan proyekto. E proyekto di e studiantenan a bira punto di interes di henter famia kaminda mama i tatanan tabata kontribuí nan parti pa kombertí e modelo den un piesa di arte. E proyekto a logra ku e studiantenan mester a buska informashon, tantu tokante e pasado di e lanthùisnan pero tambe presente.
Tur e studiantenan a kombertí den orador ku bon konosementu di e lanthùis ku nan a traha i presentá.
Un di e maestronan di e klasnan di grupo 7 di Skol Sint Anonius a bisa ku e proyekto aki a saka e mihó for di e studiantenan.
E studiantenan a haña un oportunidat ekselente ku e proyekto aki pa demonstrá nan konosementu i abilidatnan riba varios tereno.
E koperashon den famia a krea un eksperensha úniko ku e hobennan aki lo keda kòrda pa hopi tempu. E maestronan a apresiá e sosten i koperashon di CIBC FirstCaribbean pa kompletá e proyekto ku tabatin un gran impakto riba e hobennan.
Lokal
Donashon di 50 mil Euro pa Fundashon ku ta kombati problematika di AIDS
Willemstad – Fundashon Plòns Kòrsou (FPK) a risibí un donashon di 50.000 euro durante e findishi ku a tuma lugá na Amsterdam Diner 2022.
Amsterdam Diner tur aña ta organisá e evento aki pa rekouda fondo pa yuda ku diferente proyektonan ku ta yuda pa kombatí e problemátika di HIV/Aids rònt mundu.
Durante di e diner presidente di FPK Harley Offerman a dirigi algun palabra na e publiko presente tokante e importansia pa tin sufisiente fondo pa por sigui yuda e pashèntnan ku ta HIV positivo.
E aña aki Fundashon Plòns Kòrsou a haña e oportunidat pa por forma parti di e findishi ku a tuma lugá durante e diner i rekouda un kantidat di 50 mil euro.
FPK tin 3 proyekto importante pa kuminsá kuné pa por yuda ku e problematika di HIV/Aids na Kòrsou. FPK a skohe e proyektonan basá riba e nesesidat ku ta biba bou di e organisashonnan Cura+, Salú pa tur i Famia Plania.
1. Konsientisá muchanan riba e topikó di HI/Aids
2. Minimalisá/ Eliminá e tabu di HIV/Aids na Kòrsou dor di konsientisá e komunidat i pone mas tantu informashon posibel disponibel
3. Tratamentu i remedi pa indokumentadonan
Esakinan ta 3 di hopi proyektonan ku FPK mester a skohé pa kuminsá kuné.
Lamentablemente ahinda e tópiko di HIV/Aids ta algu ku mayornan, famianan, amigunan i konosinan no ta papia over di dje ni buska informashon konkreto pa informá nan mes di e desaroyonan ku tin riba e tópiko super importante aki. P’esei FPK kier invitá bu pa bishitá e website fundashonplons.com ku nan a desaroyá den 4 idioma. Espesialmente den papiamentu pa tur persona por kompronde i informá nan mes bon.
FPK ta sumamente kontentu ku e donashon ku nan a risibí pa por kontribui na un mihó bida i eksperensia pa e pashèntnan ku ta HIV positivo.
Lokal
Eugene Middelhof ta bandoná Wardakosta di Karibe Hulandes
WILLEMSTAD – Eugene Middelhof ta tuma despedida di Wardakosta di Karibe Hulandes den e Region Karibe. Esaki ta tuma luga 8 di yüli awor.
For di yüli 2017 Eugene Middelhof ta okupá e kargo di Direktor Suplente na Wardakosta. Den su puesto e tabata duna direkshon na diferente proseso dentro di e organisashon, manera entre otro e ‘bedrijfsvoeringsoverleg i e ‘Gemeenschappelijke Medezeggenschapsraad’ (GMR).
Siendo Direktor Suplente e tabata tambe Presidente di e konsulta ku GMR den e organisashon. E la sòru ku e órgano aki ta bon sigurá dentro di Wardakosta. Banda di esei el a esforsá su mes pa otro fasetanan importante den e organisashon, manera integridat, siguridat i medio ambiente, pero tambe el a sòru pa vários funshon den e staf di Wardakosta a ser okupá. Durante e último 5 añanan Eugene a desplegá su mes ku hopi energia i pashon pa Wardakosta i e la duna realse na e kredo ‘Samen Sterk’. E personal di Wardakosta ta gradisí Eugene pa su esfuerso i ta dese’é hopi éksito den su futuro karera.
Daily Nobo
Alumnonan di Skol Sint Antonius a traha modelo di lanthùisnan
Donashon di 50 mil Euro pa Fundashon ku ta kombati problematika di AIDS
Eugene Middelhof ta bandoná Wardakosta di Karibe Hulandes
Mama ku ruman di viktima mortal no-intenshonal no ta kobra kompensashon
Minister di Finansa di Aruba: Aruba ta manehá su finansa mihó ku Kòrsou
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Barcelona no ta entrega: Bayern ta pidi 60.000.000 pa “Lewa”…
Tin indikashon fuerte: Hulanda ainda lo no ta pidi despensa pa su pasado di esklabitut
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal22 hours ago
Alumnonan di Skol Sint Antonius a traha modelo di lanthùisnan
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
Diamars anochi pa 9PM e prome detencion a cay pa loke ta e TOQUE DE QUEDA na Ponton, ta locual Cuerpo Policial ta informa
Despues di esey tabata tin mas detencionan cu a tuma lugar na varios parti di Aruba manera entre otro na Sero Patrishi na momento cu nan a cende un candela den e area. A usa varios objeto, montonanan riba otro y asina crea un candela intencional. Un rato despues tambe polis ta detene algun hoben dilanti Hooiberg #30 pa motibo di no a respeta e ordo di TDQ.
Cuerpo Policial ta sigui haci un apelacion na e comunidad completo pa keda cas . Corda e horario di TOQUE DE QUEDA ta di 9or di anochi te pa su mayan mainta 6or.


text:
Nos ke brinda bo e oportunidat pa kumpra un kas na Barber, kaminda ya nos a start ku konstukshon di 30 kas.
Nos a diseñá un modèl di kas ku ta bin den variante di 1, 2 i 3 kamber.
E diseño aki ta duna un kliente e oprtunidat di kumpra e kas según su forsa of grandura di su famia.
Esaki dor ku por kumpra un kas di 1 kamber i rèk e di dos i di tres kamber despues segun e forsa òf e nesesidat.
Tambe por kumpra e kas kompleto ku 3 kamber.
Pa bin na remarke pa kumpra un di e kasnan aki tin e siguiente kondishonnan:
- Ta registrá na Kranshi komo habitante di Kòrsou
- Abo ni bo pareha no tin otro bien inmóbil manera kas òf tereno registrá riba boso nòmber.
- Huntu (abo i bo pareha ) tin un entrada ku ta kuadra ku e kondishonnan stipulá i ta bin na remarke pa un hipotek ku ta kubri e gastunan di e kas i e gastunan di notario.
Lo konstruí e kas na momentu ku yega na un akuerdo di benta ku e kliente.
E konstrukshon di e kasnan lo wòrdu supervisá dor di FKP.
Material di konstrukshon lo ta:
- bentananan “anti theft” i
- portanan pafó di aluminio.
- kada kas ta wòrdu konstruí riba su kurpa
Kada kas ta wòrdu di fèrf ku “grondverf” blanku i e kliente mes por disidí su kolo despues.
E modèl di kas aki tin dak di dos awa "zadeldak" asina e modèlnan aki ta fasil por wòrdu ekspandé.
E modèlnan lo ta
Shimaruku
NAfl. 86.000,- kk
- Fundeshi ku posibilidat pa rèk 20 m²
- grandura di kas: 48 m²
- 1 kamber
- 1 baño
Guyaba
NAfl. 98.000,- kk
- Fundeshi ku posibilidat pa rèk 8 m²
- grandura di kas: 60 m²
- 2 kamber
- 1 baño
Yena e formulario pa nos traha un sita ku bo pa un kombersashon di krédito.
Granatapel
NAfl. 109.000,- kk
- grandura di kas: 68 m²
- 3 kamber
- 1 baño
Yena e formulario pa nos traha un sita ku bo pa un


text:
bowling
-
News
Protocol Federacion di Bowling
Federacionnan di bowling, ARBAS ta presenta e protocol specifico pa nan miembronanRead More »
-
Lima2019
Seraus no ta drenta final
Bolichero Thashaina Seraus net no a logra drenta e final di e Weganan Panamericano LIMA 2019. Thashaina ta conta di…Read More »
-
Lima2019
Kamilah ta conta di Lima
Bolichero Kamilah Dammers-Naddall ta conta di su wega den e Panam Games Lima 2019. E bolichero Dammers-Naddall no a logra…Read More »
-
Lima2019
Thashaina entre e mihor ochonan
Thashaina Seraus ta logra clasifica entre e mihor ocho bolicheronan pa e Round Robin den e Panam Games LIMA 2019…Read More »
-
Lima2019
Seraus ocupando un di 4 lugar
Thashaina Seraus ocupando un di 4 lugar riba e prome dia den singles E competencia individual a inicia pa nos…Read More »
-
Barranquilla2018
Competencia nan di bowling a termina na Cali
Y awe e competencia nan di bowling a termina na Cali, Colombia cu Aruba su atleta Thashaina Seraus logrando e…Read More »
-
Barranquilla2018
Thashaina ta ricibi medaya na Cali
Momento cu Thashaina Eliza Leandra Seraus ta ricibi su medaya di Brons na Cali, Colombia. Esaki a bira e medaya…Read More »
-
Barranquilla2018
Brons pa Thashaina den Masters
Bolichero Thashaina Seraus ta logra medaya di Brons pa Aruba den e Centro Americano y del Caribe Barranquilla 2018. Esaki…Read More »
-
Barranquilla2018
Thashaina ta conta di su medaya den Masters na Cali
Thashaina Seraus ta conta di su medaya di Brons cu e la gana den e Masters aki na Cali, Colombia.Read More »
-
Barranquilla2018
Coachnan di Bowling orguyoso di e teamnan
Coach Chris Dammers y Randy Stoughton ta sumamente orguyoso di e teamnan di Bowling cu a participa na e Weganan…Read More »


text:
Den su relato anual di 2015 Conseho Consultivo (Raad van Advies, RvA) ta trece dilanti e idea di crea un corte constitucional como extra garantia riba calidad di legislacion y gobernacion. Ta referi na e corte constitucional cu St. Maarten tin desde 10 di october 2010. Kico un corte constitucional ta haci? En general, e corte ta evalua si ley of otro areglo legal ta cuadra cu loke Constitucion ta prescribi. Den caso cu e corte ta haya cu e ley of otro areglo legal no ta cumpli cu loke Constitucion ta prescribi, e por pasa na dicta eliminacion di e areglo legal specifico ey. Tin hopi mas detaye envolvi den esaki pero esey no ta e enfoke mayor di e articulo aki. Importante ta pakico nos Conseho Consultivo ta di opinion cu nos mester considera introduci un corte di e caracter aki.
Den su relato anual 2015 RvA ta constata cu cierto frustracion cu na dos ocasion den e aña referi a pasa ley den Parlamento cu bien tabata merece cu Gobernador lo a keda sin firmanan, pa seguidamente e leynan aki bay pa Raad van State duna su opinion riba nan. Esey no a sucede y ambos ley a bay na vigor. Un di nan ta e ley pa institui e Colegio di Supervision Financiero (CAFT) y e otro ta e ley pa coregi asuntonan financiero de presupuesto 2013, cu no a sucede dentro di e aña ey mes, por medio di e presupuesto complementario. RvA ta haya cu unabes e aña en cuestion a cera, no ta posibel mas pa bin cu un ley pa hustifica y legalisa e placa ey cu a gasta sin un base legal. RvA ta di opinion cu loke a sucede no ta toca solamente e aspecto di responsabilidad civil di e ministro en cuestion, sino tambe aspectonan di indole penal. Den ambos caso RvA a mustra gobierno di antemano riba e fayonan den e proyectonan di ley aki, pero no a haci caso. Ta sucede regularmente cu gobierno ta trata conseho di RvA como ‘djis un conseho’.
Y como organismo di conseho so, RvA ta consciente di e hecho cu nan mes no tin papel di hunga como extra garantia pa evita cu ta crea mal legislacion loke por tin repercusion pa hopi aña despues. RvA ta referi tambe na e structura cu nos parlamento tin unda no tin un camara superior cu ta haya tur ley cu a pasa den e prome proceso di aprobacion, pa nan repasa henter e proceso y mira si tin motibo pa aproba o rechasa. Esey ta e caso den parlamento di mayoria di pais grandi, manera Hulanda tambe conoce un Eerste y un Tweede Kamer. Pa un pais chikito tabatin su logica pa no introduci un sistema asina caro. Pero awor nos ta sinta cu e problema, cu si un ley cu fayo aden logra pasa parlamento, practicamente no tin manera mas pa para e trein. Dos aña pasa e papel cu Gobernador por hunga den desaprobacion a keda ampliamente discuti y comenta. Te awor ainda tin hopi hende cu ta kere propaganda politico cu Gobernador mester firma ‘bij het kruisje’ y cla ta. Esey no ta asina y no ta conoci pakico, sigur den e caso di e ley di reparacion di presupuesto di DOW pa 2013, Gobernador a opta pa firma e ley aki. RvA por tin rason cu tabatin base pa no aproba e ley aki.
Pio ta cu e tipo di practica aki ta sigui su curso normal. Nos ta keda confronta cu e fenomeno di un gobierno cu ta laga parlamento aproba su presupuesto, ta bolbe bin Parlamento cu un presupuesto complementario asina laat den aña cu e placa extra ta gasta caba, y despues ta bira gasta mas placa pafo di ambos presupuesto. Y esaki cu un impunidad cu casi a bira algo natural caba cu mayoria di nos no ta ni mira como algo contra ley, cu ta prescribi cu mester autorisacion di antemano di Parlamento pa uza fondo publico. No ta bay solamente pa e aspecto di actua contra ley, ta trata tambe di e problema di maneho financiero di un pais cu por bira incontrolabel, na momento cu por gasta cuanto placa cu ta haya ta bon, pasobra semper tin un mayoria den parlamento pa tapa delaster un violacion di ley di banda di e mandatarionan.
Awor, un corte constitucional por yuda remedia esaki? Parcialmente si, den e sentido cu por elimina reglanan legal cu no ta bon y no ta cuadra cu Constitucion. Ademas esey ta cera porta pa trece e mesun areglo legal aki atrobe, pasobra e lo haya e mesun trato. Sigur esaki por yuda pa limita e espacio liber cu e mandatarionan tin actualmente pa maniobra. Cu esey ainda e mentalidad no a cambia y esey ta otro parti di e asunto. No tur cos por resolve trahando un cantidad di ley pa bay vigila. Parti mester bin di mandatarionan responsabel cu ta actua na un manera corecto. Y esey nos no ta mira ainda.


text:
Publiká riba 14 Yüni 2022
Willemstad – Departamentu pa Asuntunan Públiko (Kranshi) ta hasi un suplika na tur siudadano ku tin sea un reibeweis, sédula òf pasport hulandes, pa kontrolá balides di e dokumentonan aki. Espesialmente awor ku periodo di vakashon ta yega òf pa esnan ku ta bai studia afó. Ta importante pa kontrolá trempan si tur dokumento di identifikashon ta na òrdu.
Si bo tin planiá pa bai kondusí un vehíkulo pafó di Kòrsou, bo reibeweis mester ta bálido. Meskos ta konta pa e hóbennan ku ta bai studia den eksterior i ke saka nan reibeweis. Tene na kuenta ku mester plania adelantá pa pasa èksamen ku éksito.
Gobièrnunan di e islanan hulandes Karibense a inisia un proyekto piloto pa esnan ku nashonalidat Hulandes por hasi uzo di nan sédula pa biaha entre e islanan Boneiru, St. Maarten, St. Eustatius, Saba i Kòrsou. Ainda no por biaha pa Aruba ku sédula.
Un pasport, den mayoria kaso, mester tin mas ku 6 luna di balides pa bo por biaha kuné. Si a kaso e fecha di vense ta serka, tuma akshon mésora i laga renobá bo pasport.
Pa evitá ku mester warda demasiado pa renobá bo dokumento, ta hasi un apelashon pa traha un sita delantá pa renobá esaki. Nos lo sigui hasi nos esfuerso pa sirbi nos siudadanonan mas mihó posibel.


text:
No obstante pa ken bo a vota cuater aña pasa of ki color politico bo tin actualmente of cual partido gana e proximo eleccion na Aruba, nos mester duna Cesar loke ta di Cesar. Aruba a wordo lidera di un forma excepcional durante e pandemia di COVID-19. Evelyn Wever-Croes como nos Prome Minister no solamente a sa di mantene e pueblo uni y calmo durante e pio crisis cu mundo a conoce, pero danki na e ayudo di Hulanda el a sa di mantene companianan aflota, teniendo hendenan na trabou y cu un entrada minimo pa nan por sobrevivi.
Ta hopi pais na mundo no tawatin un lider manera Evelyn cu a sa di maneha e pandemia di un forma profesional, cu transparencia manteniendo union. Paisnan grandi manera Merca, Brasil, India y Inglatera segun encuesta ta e paisnan cu pio a maneha COVID-19 pa motibo di nonchalance, no promove uzo di tapaboca, no introduci lock-downs na ora, no a promove vacuna y no tawatin suficiente ICU units cual a costa bida di miles.
Paisnan cu a haci miho durante e pandemia tawata Iceland, New Zealand, Taiwan y Singapore, pasobra nan a actua mesora cu lockdown nacional, contact tracing, cuarentena y testmento agresivo. Aruba tawata bendiciona cu un lider cu no a vacila pa actua mesora pa ataca e pandemia. Evelyn a instala un crisis team cu ta inclui profesionalnan den tur area. El a bula bay Hulanda y percura pa Aruba por a presta placa sin interes pa asina nos pais no mester a bati bancarota. El a acudi na IMF pa haya conseho pa por a negocia un miho pakete cu Hulanda. El a para tras di un kateder tur dia cu un smile riba su cara y cu tur pasenshi di mundo y a ripiti tur dia: ”bisti tapaboca, laba man, keda cas, proteha bo mes y bo famia”. Cu su lema “this too shall pass” el a brinda nos speransa cu nos lo sali di e pandemia aki.
Cu respet y admiracion mi por bisa cu Evelyn ta un di e miho hefenan cu mi tawatin. Durante e reunionnan di Nacionnan Uni tur hende tabata elogia su elocuencia y conocemento. Evelyn ta un persona cu no ta drumi, pasobra su mente ta traha miho den trankilidad di anochi laat. E ta un Mama cu un amor infinito pa su yiunan. Su fe ta dun’e e guia spiritual cu e mester pa por brinda comprension pa esnan pasando den dificultad. Un persona cu no tin berguensa di bisa “mi ta bay find out y mi lo bin back riba bo pregunta”, ora e no sa un contesta. Un persona cu no ta distingui color politico, pero ta wak bo trabou profesional.
Den un articulo den US News skirbi pa Bear y Agner nan ta splica pakico mas pais mester lidernan femenino. Paisnan manera Denmark, Iceland, Finland, New Zealand, Germany y Slovakia na unda tur ta wordo lidera pa un ser femenino, nan a wordo reconoci internacionalmente pa nan forma eficiente di maneho di COVID. Nan a actua pro-activo, implementando distancia social y buscando conseho di expertonan. Nan a unifica nan pueblo cu compasion y comunicacion transparente. Den un otro articulo di Harvard Business Review, Zenger y Folkman a haci un estudio cual a resulta cu hende muhe ta miho lider durante un pandemia. Basa riba e data di e estudio aki esnan cu a wordo entrevista a bisa cu nan kier lidernan cu tin capacidad di “pivot” y siña “skills” nobo, un persona cu ta pone enfasis riba desaroyo di empleadonan, hasta den temponan dificil; ken ta mustra honestidad y integridad y cu ta sensitivo y tin comprension di stress, ansiedad y frustracion cu hende ta sinti. Nan analisis a mustra cu e caracteristicanan aki ta mas desplega cerca lidernan muhe.
Den e tres aña cu mi tawatin e privilegio di traha bou di e maneho di Evelyn, mi por a mira tur e caracteristicanan aki den dje. P’esey mi ta contento y orguyoso di por a biba den un tempo cu un hende muhe a lidera mi isla. Pero mas aun mi ta orguyoso di a biba den un tempo cu un hende muhe a gara e timon den un pandemia feroz cu a azota mundo y a sa di mantene paz, trankilidad, siguridad y salud na mi isla. No obstante ken gana e proximo eleccion mi ta spera nos tur ta agradecido cu nos tawatin un lider excepcional durante e pandemia cu a azota mundo henter.


text:
Dialuna madruga nos ta habri siman cu e tristo noticia cu nos gran amigo y colega Roberto Geerman a fayece. Roberto Geerman un persona carismatico cu a sa di gana aprecio y curazon di su radio oyentenan. E organizador di varios evento radial y cu tabata entretene un y tur cu su animacion agradable, e persona cu tabata nara partidonan deportivo y cu tabata lagabo sinti manera cu abo ta den e veld mes. Roberto semper a nara ora di futbol…… “nada u’n pasa” ….pero awe desafortunadamente algo. GRAVE a pasa
….. ela bay laga nos! Na su famianan ta bay nos mas sincero palabranan di condolencia! Aruba a perde un pionero den musicalisacion y radiodivision
Awemadruga nos a ricibi e tristo noticia cu nos gran amigo y colega Roberto Geerman a fayece
Dialuna madruga nos ta habri siman cu e tristo noticia cu nos gran amigo y colega Roberto Geerman a fayece. Roberto Geerman un persona carismatico cu a sa di gana aprecio y curazon di su radio oyentenan. E organizador di varios evento radial y cu tabata entretene un y tur cu su animacion agradable, e persona cu tabata nara partidonan deportivo y cu tabata lagabo sinti manera cu abo ta den e veld mes. Roberto semper a nara ora di futbol…… “nada u’n pasa” ….pero awe desafortunadamente algo. GRAVE a pasa


text:
KRALENDIJK – Mexico i USA (Merka) a bira e ganadónan maskulino i femenino di e promé torneo di Beach Volleyball Internashonal di Norceca organisá pa BoVoBo ku ta e bònt di vòlibòl di nos isla bou di presidensia di sra. Gisette Emer.
E partidonan final di e torneo tabata na nivel hopi haltu, tremendo partidonan i bala pena pa mira di un gran final.
Merka a bira ganadó di e torneo femenino, siguí pa Mexico di dos lugá i Guatemala di tres lugá.
Pa loke ta e kategoria maskulino, ta Mexico ku a bira ganadó, siguí pa USA di dos lugá i USA di tres lugá tambe.
Merka a partisipá ku dos tim.
E torneo ku a tuma lugá riba kanchanan di Delfins Beach Resort na Punt Vierkant, i a finalisá djasabra último den oranan di atardi pa despues sigui ku e seremonia di klousura i premiashon.
Pa gradisí i yama danki na e paisnan ku a partisipá, a hiba palabra e presidente di BoVoBo sra. Gisette Emer i di parti Delfins Beach Resort, sr. David Rietveld.
Nan ta satisfecho i kontentu kon e torneo a bai pa promé bia.
Ta spera di por haña oportunidat pa organisá esaki otro aña atrobe.
Despues di e parti ofisial a sigui e premiashon di e torneo unda a premia e promé tresnan den e kategorianan femenino i maskulino.
Riba potrètnan algun bista di e partido final maskulino i premiashon djasabra último.


text:
E di 6 edicion di “Bos di KiNiKi” mini-merengue Festival di 19 di september 2021, ta ser dedica na e cantante Rodrick “Rocco” Franken.
E meta di nos festival ta crea cancion nobo y bailabel den nos idioma Papiamento, presenta pa e futuro streanan musical di Aruba.
E cantante- y participantenan cu lo ta riba e escenario di Cas di Cultura diadumingo awo ta Zion y Xamarah Anthony, Muchanan Sabi bao guia di Edselyn Figaroa, Caylee Pieters y Paw Patrol di EZ Party. Pa e competencia Hailey Koolman, Esmee Flanegin, Caleb Fraser, Caylee Fraser, Luänny Ho Sing Loy, Tizianne Kelly, John Paul Rapista, Yetzenia Martines y Emmanuel Blanco Sanchez lo demostra nan talento. Nan lo ser acompaña pa nan grupo di baile y e princesnan di Cas Princesa Aruba.
E di 6 edicion ta ser dedica na e cantante local Rodrick “Rocco” Franken cu henter su bida ta demostrando gran amor patriotico pa e cultura musical di Aruba.
Ta recorda publico cu e reglanan di Dvg ta ser aplica y cu mester bini cu tapaboca.
E comishon organisado ta gradici Glitz Casino, DCA, Playa Linda Beach Resort, Setar nv, Cinema Paseo Herencia, Click Print, The art of engraving, Cabayero Barbershop, EZ Party sollution, Pittbul production, Lucky store, Super shopping, Wallpaintings Aruba y Popular Agencies.


text:
Cu un agenda druk cu dianan di trabou hopi largo, esey no ta stroba pa Lelicia sigui su rutina di ehercicio tres biaha pa siman cu un personal trainer. Aunke e no ta baha peso lihe, el a logra baha 15 kilo den e ultimo 3 añanan. E ta hopi satisfecho cu e resultadonan y ta ‘aim’ pa un estilo di bida saludabel.
Lelicia tin 14 aña trahando den prensa y for di cual e tin na Telearuba 10 aña como Director di noticia. El a traha di e periodo for di 2004-2010 y despues di 2014 te cu awor. Lelicia ta hopi enfoca riba su trabou y mainta ora e yega mas tanto e ta pasa door di su mailnan, ta check e ultimo desaroyonan local y internacional online y den corant pa despues cuminsa prepara con e noticia mester ta pa anochi. Si ta necesario e ta bay entrevista e hendenan y cubri e noticia su mes, y ora mester e ta presenta e noticia anochi tambe. Pero en general e ta coordina e schedule di kico ta e topiconan cu Telenoticia lo cubri, unda tur hende mester bay y kico nan mester haci y e ta edit noticia tambe. Na e momentonan aki Telenoticia ta trahando riba algun proyecto nobo y esaki Lelicia ta coordina hunto cu su team.
Un resolucion cu Lelicia a pone pa cumpli prome cu aña finalisa ta cu e kier amplia su conocimento riba algun tereno nobo. Den cuadro di esaki e ta siguiendo diferente curso pa entre otro enfoca su mes mas riba otro cosnan cu e ta haya leuk. Pa ‘distress’ su mes e ta purba di haci deporte y otro hobbynan pa asina e dia ta balansa. Hunto cu su rutina di training e ta purba di haci actividadnan cu su cacho tambe. E ta bay lama regularmente y gusta bay cinema of asina e ta na cas ta lesa buki, cushina y wak Netflix.
Un suceso cu a hasi un impacto grandi riba dje tabata e asesinato di e dos muchanan. E realisacion cu no ta culpa di e famia so of di e instancianan cu mester a actua mas trempan, sino cu nos tur como un pueblo a faya. Lelicia a finalisa cu e siguiente mensahe:”Biba den momento y gradici Dios tur dia pa bo bendicionnan”.


text:
KRALENDIJK – Djaweps 10 di òktober tabata e último dia di enkuentro di e esnan ku a forma parti di “Torneo di Reino 2019”. E weganan ku a tuma lugá e aña aki na Boneiru, a yega su final i resultadonan ta konosí. E aktividat final a tuma lugá den Stadion Antonio Trenidat. Durante e atardi bai te anochi, entre otro a dirigí palabra diputado di deporte sr. James Kroon. Tambe a entrega rekuerdo na e partisipantenan.
Resultado final.
Futbòl.
Den futbòl Kòrsou a titulá kampion.
Boneiru e komo supkampion.
Beisbòl.
St. Maarten ta kampion.
Aruba supkampion.
Kòrsou di tres lugá
Boneiru di kuater lugá.
Basketbòl.
Kòrsou kampion.
Di dos lugá ta Hulanda 1.
Di tres lugá ta Boneiru.
Di kuater lugá Hulanda 2.
MVP ta Thiamo Huisman di Kòrsou.
E hóbennan di e otro islanan i paisnan den e torneo, sigur a disfrutá no solamente di e weganan pero tambe e parti dibertishon ku tabatin pa e hóbennan durante nan estadia aki na Boneiru
Animashon musikal tabata na enkargo di Fenty Music i miéntras nan tabata toka tur presente a gosa di un tremendo BBQ. Di e forma aki “Torneo di Reino Bonaire 2019” a yega su final.
Pabien na tur isla i paisnan ku a kai den premiashon di Torneo di Reino 2019.


text:
Comunidad atento riba comportacion sospechoso. A observa algun hoben den area di Madiki cu algun bicicleta cu tabatin indicacion di tabata horta un par di dia prome.
Den careda di 2:00 pm a pidi presencia di polis na un Mini Market den Madiki pa algun hoben cu a presenta eybanda cu dos bicicleta. Segun por a compronde, algun habitante lo a indica cu e bicicletanan ey ta procedente di ladronicia.
Polis a haci pregunta na e hobennan pero esaki no a bay mucho bon. A cuminsa falta respet, no por a indica di unda a cumpra e bicicletanan y adicional no tabatin algun cos na ordo pa por core e bicicletanan.
A opta pa confisca e dos bicicletanan. A transporta nan pa warda y asina cu por presenta cu e documentonan necesario, lo debolbe nan e bicicletanan.


text:
Eugène Godfried
Eugène Edward Godfried Presilia (Kòrsou, 23 di òktober 1952 – Kòrsou, 29 di mart 2009)[1] tabata un aktivista polítiko afro-kurasoleño organisadó komunitario, empresario musikal, etnomusikólogo i periodista di radio i televishon.
Godfried a gradua komo trahadó sosial na Hulanda i tabata papia vários idioma, entre otro Papiamentu, Ingles, Franses, Spañó, i Kreyol haitiano[1]. Komo lider di Komite di Akshon pa un Movimientu Socialista (KAMS) el a partisipá den the Anti-Imperialist Organizations of the Caribbean and Central America den añanan 80. Godfried tabata direktor di redakshon karibeño di Radio Havana Cuba[2] i tabata kontribuidó tambe di Radio Progreso, Radio Rebelde, i Radio Taíno.
Na 1989 Godfried ta lanta e movementu Frente Patriotiko, ku no ta un partido politiko sino un movementu pa renoba e proseso di reformashon di e sistema politiko.[3] E tabata envolvi den varios kaso hudisial unda ela wordu demanda pa rektifika su ponensianan.
Godfried a fayesé na Kòrsou, ku 56 aña di edat, dia 29 di mart 2009, despues di un atake serebral ku a sosodé dia 21 di mart[2].


text:
KRALENDIJK- Den último lunanan ta notando un subida drástiko den e kantidat di dalmentu di outo na Boneiru. Djasabra no tabata diferente ku un aksidente ku a tuma lugá riba Kaya Nikiboko Zuid, nèt na entrada di lugá pa stashoná outo na Van den Tweel Supermarket.
E aksidente, ku a tuma lugá nèt promé ku mèrdia, a kondusí na reinan largu di auto ku no por a sigui kore, mientras ku outoridatnan tabata atendiendo ku e situashon.
Preokupá
Kuerpo Polisial a bisa resientemente ku e kantidat di dalmentu di outo tin nan preokupá e ta hasi un apelashon riba outomobilistanan pa kore ku koutela.


text:
Diabierna mainta, Paulus School, a tene nan exposicion di arte caminda cu Randy Arends a conta tocante di e proyecto cu ta KDN Adrijkskunde tabata wordo presenta cada un apart Pero awor tur ta wordo presenta hunto bou di un tema.
E temanan, cada un ta dura seis siman, e tema cu e klas di Meneer Etienne a usa ta Ruimte Rijzigers y esey nan a presenta awe na disfrasa y mucho mas. Por a tuma nota cu e muchanan di e scol tabata contento cu nan arte cu nan a haci, esaki sigur ta un stimulacion pa e muchanan sigui bin scol cu animo.


text:
SITUACION ALARMANTE: COBRANDO LOON-SUBSIDIE SIN PORDON
“Desde e momento cu nos a mira den presupuesto 2022 cu Gabinete Wever-Croes ta bai cobra “loon-subsidie” bek di empresanan cu supuestamente a haya di mas nos a alerta pa e forma con ta bai haci esaki”, e lider di fraccion di AVP mr. Mike Eman a expresa cu hopi preocupacion.
Nos a mira den presentacionnan di Gabinete Wever-Croes ta bai cobra bek, pa medio di SVB, mas di 80 miyon florin for di empresanan mediano y chikito. Segun Gabinete Wever-Croes mas di 1800 empresa inhustamente a haya mas “loon-subsidie” cu nan tabata tin derecho riba dje.
Mr. Mike Eman ta bisa cu e momento cu Gabinete Wever Croes a anucia e cobramento bek aki nos a expresa cu nos ta teme cu hopi negoshi na Aruba no ta prepara pa por bai sobrebibi sin “loon-subsidie” corda bai paga bek e sumanan cu Gabinete Wever-Croes ta menciona, anto den un termino di dos anja,
Den Parlamento Gabinete Wever Croes a bin anuncia durante tratamento di e ley di “loon-subsidie” cu lo bai na cobra e empresanan aki, pasobra segun calculacion cu a haci via departamento di impuesto e empresanan aki a haya demasiado salaris subsidie. Eman ta bisa cu a alerta cu mester atende e asunto aki cu hopi cautela, pasobra negoshinan ta hopi fragiel na e momentonan aki.
“Nos a hasta referi na locual a pasa na Hulanda, con un proceso asina di cobra majornan bek sumanan di “kindertoeslag” cu supuestamente nan lo a haya dimas of no tabata tin derecho riba dje a desemboca den un proceso hopi inhusto den cual miles di famia a bira victima. For di esaki a sali un rapport devastador bao di e titulo “Ongekend Onrecht”. Un inhusticia nunca bisto, tabata e conclusion di e investigacion parlamentario, ta locual a worde cometi contra miles di famia inocente”.
Awe tin un situacion alarmante, “ongekend onrecht” ta tumando lugar cu negoshinan chikito y mediano cu un cobramento feroz cu ta bai desemboca cu negoshinan mester bati bancarota pa motibo di e forma con Gabinete Wever-Croes awor kier cobra loon-subsidie bek. Nos ta tende di sumanan entre 50.000 florin te cu 350.000 florin cu ta cobrando empresanan chiquito y mediano, e lider di fraccion di AVP, mr. Mike Eman a enfatisa. A haci campanja cu FASE y “Loon-Subsidie” y awor ta bati na porta di tur hende pa paga bek. “Ongekend Onrecht”, ta bira amargo realidad awor na Aruba. Gabinete Wever-Croes no kier realisa cuanto nan a perhudica y chica e pueblo caba, e lider di fraccion di AVP, mr. Mike Eman ta finalisa bisando


text:
ORANJESTAD (AAN): Diahuebs mainta algo pasa di 8’or pa un of otro motibo dos chauffeur a perde control riba Avenida Nelson Oduber.
All Stories
Durante Parada di Playa
ORANJESTAD (AAN): Den fin di siman, Polisnan na Aruba a indica na nan Sindicato SPA, cu e momento a yega pa nan tambe bay bek ‘na normalidad’ y cu tin di stop di recorta e 12.6% for di nan salario.
ORANJESTAD (AAN): Comunidad completo a keda den shock despues di un caso cu por a caba na desgracia.
ORANJESTAD (AAN): Cuerpo di Polis a anuncia cu en conexion cu un investigacion andando Team Woninginbraken
Atrobe tin hende na Aruba ta cay pa e scam aki...
ORANJESTAD (AAN) Recien caba DIARIO a publica di un caso serio cu a socede Diabierna 11 di Februari 2022 net patras di Flor de Oriente na Playa,
E tres personanan abordo a logra huy
* agentenan tambe a descubri y confisca un arma y municion
ORANJESTAD (AAN): Tabata Dialuna 31 di Januari 2022, cu DIARIO a publica un indicacion nobo di Procurador General di Aruba,


text:
E di seis dia di Kreashon a yega na su fin. Durante e promé sinku dianan, e mundu a ser transformá for di káos na un kos di bunitesa perfekto.
Skuridat a ser remplasá dor di lus. E awanan a ser pushá bèk ora Dios a manda nan. “Te asina leu bo por yega, pero no mas leu, i aki bo olanan orguyoso mester para!” (Job 38:11, NKJV). E tera seku a sprùit den un tela di koló i fragansianan. Paranan di tur tipo i variedat tabata bula rònt miéntras piskánan i bestianan di laman tabata landa i spat den nan hogar marítimo. Animalnan di tera di tur tipo i espesie tabata kore, bula, òf kologá na ramanan di palu, dependé di kon e Kreador a krea nan. Despues, finalmente, hende a ser trahá den e imágen propio di Dios, sernan úniko den henter e Kreashon terenal.
Ora Dios a prepará pa e promé Sabat di e di shete dia riba tera, E a wak riba Kreashon i a deklará tur kos “masha bon” (Gen. 1:31).
Si solamente esei tabata e fin di e storia, un mundu perfekto, ku hendenan perfekto, ku ta eksistí pa semper. Djis pensa: Adam i Eva tin hopi yu, i despues ñetu i bisañetu, ku nan ta mira krese pa un kantidat infinito di generashon, kada un ta trese asta mas goso na e promé pareha i na Dios tambe. Ta un senario ku nos, ku ta eksistí den i ku konosé solamente un mundu kaí, apénas por imaginá nos mes.
I esei ta pasobra nos imaginashonnan a ser formá den un mundu radikalmente diferente for di esun ku Dios a krea promé. Kon diferente e dos mundunan ta, e mundu promé ku piká i e mundu despues? Ata un ehèmpel. Ora Adam i Eva, Ellen White a skirbi, “a opservá den flor ku ta kologá i blachi ku ta kai e promé señalnan di deterioro, Adam i su kompañera a rou mas profundamente ku hende awendia ta rou riba nan mortonan.
E morto di e flornan delikado i frágil tabata enbèrdat un kousa di fèrdrit; pero ora e palunan grandi a tira nan blachinan abou, e esena a trese bibu na mente e echo serio ku morto ta e porshon di tur kos bibu.”—Patriarchs and Prophets, p. 62. Nos no tin e reakshon ei riba un blachi ku ta kai pasobra, ya ku nos a biba solamente den un mundu kaí, nos a bin ta tuma morto i sufrimentu komo partinan inevitabel di e siklonan di bida.
I ta di esei e lès di e kuartal aki ta trata: e siklonan di bida, a lo ménos pa nos aworakí, den e mundu kaí aki.
I nos ta bai wak e siklonan aki den esun lugá kaminda mayoria di nos ta sirkulá dor di nan, i esei ta denter di e struktura di famia.
Hende a ser kreá, den Eden, den konteksto di famia; promé un esposo i esposa, i despues yunan ku a haña mas yu, i asina nos tin e historia di nos mundu te ku dia di awe. Enbèrdat, hopi di e storianan di Beibel di mas promé, for di Adam i Eva, e patriarkanan, e dinastia Davídiko, tur a desaroyá denter di e konteksto di relashonnan familiar. Atraves di henter Beibel, den un forma òf otro, famianan ta yuda forma e struktura di eventonan ku ta desplegá.
Kua no ta sorprendente pasobra, atrobe, segun ku nos ta move dor di e etapanan di bida, nos tambe ta hasi esei te na un grado òf otro kontra e trasfondo di famia.
Apesar di tur e forsanan ku ta traha kontra e famia, tantu awendia i den pasado (por ehèmpel, e práktika di poligamia den tempunan bíbliko apénas a añadí na stabilidat di famia), i apesar di intentonan pa rekonsiderá eksaktamente kiko un famia ta, e konsepto di un famia ta permanesé. I e mester hasi esei. Ta kaminda nos ta kuminsá, i e ta hopi biaha e forsa di mas grandi pa bon òf malu ora nos ta forma nos bida i kon nos ta reakshoná riba desafionan ku nos ta afrontá miéntras nos ta move dor di e fasenan di bida.
I meskos ku kada individuo ta diferente, kada famia ta tambe. Pa e motibu ei, e lèsnan di e kuartal aki ta mustra na prinsipionan, basá riba Skritura, ku (ta nos speransa i orashon) por yuda hasi famianan mas fuerte den tur fase di bida.
Claudio i Pamela Consuegra ta sirbi komo e direktornan di Ministerio di Famia pa e Divishon Norteamerikano. Nan a sirbi e iglesia den vários kapasidat pa mas ku trinta aña.


text:
Minister Pietersz- Janga a duna inisio na proyekto Mental Health Gym
Minister Pietersz- Janga a duna inisio na proyekto Mental Health Gym
Willemstad – Resientemente Minister di GMN dr. Dorothy Pietersz- Janga na e kompleho deportivo nobo di Mari Pampun a duna inisio na e proyekto Mental Health Gym. Ta un proyekto ku PSI – Skuchami a prepará spesial pa su klientenan i pronto lo start e proyekto aki na Banda Abou tambe pa klientenan di Banda Abou i bisindario. Proyekto Mental Health Gym ta proyekto ku ta kombiná tratamentu mental ku ehersisio físiko. E kombinashon aki a mustra di ta duna bon resultado i den a kuadro aki Pan American Development Funds ta interesá pa sostené e proyekto finansieramente.
Minister Pietersz- Janga a kuminsá su diskurso bisando “Porfin”. Pasobra pa años kaba Minister komo dòkter ta promové moveshon i ehersisio serka su klientenan. Pues awor ora klientenan aserká PSI – Skuchami pa ayudo, despues di un intake ekstenso lo por inkorporá e parti di ehersisio físiko tambe den e trayekto di tratamentu. Finalmente Minister a felisitá personal di su ministerio, PSI – Skuchami i Pan American Development Funds pa kolaborashon.
Despues di e parti ofisial tabata un bon momentu pa hasi un tiki ehersisio. Tur ku tabata presente a posishoná nan mes riba e kancha di e kompleho deportivo i bou di guia di profeshonalnan di PSI-Skuchami sikólogo Hedya Colastica i SPV-er alabes instruktor di fittness Bertier Magdalena a hasi algun ehersisio leve pa los e muskulonan i a duna inisio na e proyekto Mental Health Gym den bario di Mari Pampun. Pa mas informashon bishitá: facebook.com/MinistryofHealthCuracao
Riba potrèt 1: momentu di diskurso di Minister Pietersz- Janga.
Riba potrèt 2 i 3: momentu ku tur presente a hasi ehersisio leve pa los e muskulonan.
Riba potrèt 4: momentu ku señora Colastica a hasi entrega ofisial di un manual di ehersisio na Minister Pietersz- Janga. Drpd: Maya Baroud (PADF), Logan Coleman (PADF), Hedya Colastica (sikólogo PSI –Skuchami), Bertier Magdalena ( SPV-er/ Fitness instructeur) Minister Pietersz-Janga, Raymond Mari (presidentie direktiva PSI-Skuchami) Angelica Dijk (Direktor PSI- Skuchami).


text:
Minister Dangui Oduber A trek lot pa Aruba su Parada Nacional di Luz na SETAR
Minister Dangui Oduber
A trek lot pa Aruba su Parada Nacional di Luz na SETAR
SERO BLANCO – Minister masha contento a anuncia un Parada Nacional di Luz cu ta bai door. E evento grandi aki ta conforme Aruba su Exit Strategy pa bolbe bek na normalidad. Tur medida a wordo elimina pa por bolbe bek na normalidad. Parti di bolbe bek na normalidad ta cu tur actividad cu tawata wordo organiza prome cu Covid, lo por wordo organiza bek awor.
Aruba a tuma un curashi pa organiza un parada di carnaval. Por mira tambe cu mundialemente tur pais na mundo ta flexibilisando nan medida nan of kitando nan por completo.
Den cuadro di e parada aki, nos a bin ta asercando tur compania estatal pa wak si nan por contribui, manera nan ta contribuyendo mas cu 10 aña caba pa cu e celebracion di cultura mas grandi di Aruba cu ta carnaval. Diferente compania estatal a duna indicacion cu nan ta participando y lo yuda tambe cu e celebracion cultural aki.
Te awor nos tin ATA, SETAR y tambe AAA cu lo ta yudando Aruba pa na un manera responsabel nos tur por celebra.
A duna danki na e director di SETAR NV Sr. Roland Croes pa e contribucion cu SETAR NV ta duna na nos carnaval. SETAR NV ta un di e sponsornan importante di Aruba su carnaval y un bes mas ta mustra nan compromiso pa cu cultura di Aruba.
E parada aki ta hopi esencial pa e recuperacion di Aruba su economia, e ta bay manda un señal cu Aruba ta bek na normalidad y esaki lo tin un efecto hopi positive pa cu Aruba su turismo. Pa e motibo aki nos ta keda comprometi pa e Parada Nacional Di Luz bai door y bira un exito


text:
E talento di e cantante Raffaella Carra, kende a fayece na Roma dialuna, a hib’e mas leu di su pais natal Italia, pa convirtie den un di e artistanan mas reconoci, elogia y adora tambe na Spaña y Latino America.
Su exito na mundo hispano hablante a cuminsa na 1975 cu su aparicion den e programa di television Spaño ¡Señoras y señores!, cu a sirbi di trampolin pa lansa un coleccion di su miho temanan canta na Spaño.
Su consagracion na Latino America a cuminsa na Chile y su fama a plama pa Peru, Argentina y Mexico, no solamente danki na su beyeza y energia sino tambe debi na su Spaño perfecto den su presentacion na televisionnan y den festivalnan.
Carra, di 78 aña, tabatin un tempo caba luchando contra un malesa. “Pa algun tempo caba malesa tabata ataca su curpa chikito pero yen di energia,” Japino, su pareha a skirbi. El a mantene su forsa te na final y nunca a laga mundo sa di su sufrimento.
Carra, kende nunca a haya yiu, ta conoci pa temanan popular manera “”Hay que venir al sur”, Fiesta”, Caliente, caliente” o”En el amor todo es empezar”.


text:
Diaranson mainta trahadornan di KIA a pone trabou plat hunto cu nan sindicato TOPA y SEPPA debi na disgusto grandi cu ta reinando entre e personalnan y e director sr. Winklaat. Sr Bernabela di sindicato TOPA y SEPPA tabata presente y sr Bernadebal a comenta cu e trahadornan a tene un reunion na pia di trabou organisa pa e dos sindicato cu a yama esaki.
E motibo di reunion ta cu ta reina un mal disgusto bou di e personalnan di KIA. 11 punto e personalnan di ta cuestionando e director di KIA y recientemente por a tende un declaracion di e minister di husticia Rocco Tjon cu a duna di conoce cu e director di KIA ta bou di menasa di morto y p’esey gobierno tin su persona na cas bou di su seguridad. Despues cu sindicato TOPA a tene un reunion cu su delegadonan na oficina a pidi e delegadonan pa por fabor pasa na e opleiding centrum na Balashi kico ta pasando. Pa nos sorpresa e delegadonan ta bin topa cu e director ta trahando na e opleiding centrum na Balashi.
TOPA ta puntra minister di husiticia sr Rocco Tjon kico tin di berdad cu e declaracion cu el a duna , no por ta asina cu minister Rocco Tjon ta bisa cu tin un menasa di morto pa cu e director di KIA y pa su seguridad y su famia e ta na cas y ta resulta cu e director ta trahando suavemente na Balashi. Mas ainda e trahadornan di KIA ta mas disgusta y den e caso aki nan ta bisa con porta posibel ta bisa un cos y un aviso serio y ta resulta e ta trankiliamente trahando otro caminda. Awe mainta TOPA y SEPPA a convoca un reunion urgente of ta yame un walk out pero e punto ta keda si cu tin un punto sumamente grandi con e director ta hibando e situacion na e momentonan aki y tur e trahadornan a bisa ta basta.


text:
PROMÉ MINISTER GILMAR PISAS SU PARTISIPASHON NA E DI TRES DIA DI E KONFERENSIA DI AICE 2022 NA JAMAICA
Willemstad – Promé Minister Gilmar Pisas tabata oradó prinsipal riba e di tres i último dia ku e tabata presente na e konferensia di AICE 2022, kual ta dia 15 di yüni 2022.
Dia 15 di yüni 2022 Promé Minister sr. Pisas lo hiba su di dos diskurso na e konferensia di AICE 2022. Esaki tabata durante di e seshon “Regional Ministers of Tourism Summit 2022”. Durante di e seshon aki a hiba diskurso tambe e Minister di Turísmo di Jamaica sr. Edmund Bartlett.
E seshon aki a trata entre otro:
- Uso di digitalisashon pa atraé e sektor di Turísmo: oportunidat pa hasi e parti di registrashon mas fásil i lihé;
- Mester bai over na produkshon di energia duradero, tantu pa e parti di transporte i tambe den Hotèl mirando ku turistanan ta mas konsiente;
- Hasi uso di Kultura i Historia mas tantu komo método pa atraé e sektor di Turismo. Hende lo bira mas importante ku djis e parti di solo i laman den futuro.
Dia 16 di yüni 2022 Promé Minister sr. Pisas a bai hasi un bishita na Jamagro Tech Farms Ltd na Kingston, Jamaica.
Sr. Pisas a risibí un tour huntu ku hopi informashon serka e fundadó i presidente di e Farm (Boerderij, Kunuku) aki kende ta sr. Gasan Azan i su tim.
E Farm aki ta konsistí di 400 hèktar di tereno, 25 hèktar di “greenhouses” i 50 hèktar di Hòfi. Tin e.o. “Greenhouses”, “Mesh houses”, “Hydroponic houses” i tambe e parti di kultivo.
E Farm aki ta kultivá un variedat amplio di produkto manera Salada, Kolo, Tomati, Siboyo largu, Boerenkool, Sèldu, Paksoi, Promentòn, Munt, Basilikum, Koriander i Petersèli. Huntu ku esakinan ta kultivá tambe Ackee, Pali Koko, Awakati, Papaya, Mango i Lamunchi.
Sr. Gassan a bisa ku nan tin hopi interes pa bini ku e sistema di Agrikutura aki na Kòrsou.
Promé Minister sr. Pisas a keda enkantá ku e proyekto i sistema di hasi Agrikultura aki i a bisa ku lo bai hasi “follow up” riba e bishita aki.


text:
Guillermo Cresensio Pardo, mehor konosí komo Guillermito, Guillermito ku su 13 aña a kuminsá hunga futbòl den e ekipo hubenil di RKSV Jong Holland i for di e tempu ei nunka a bandoná fila di e ekipo aki.
Ku su 15 aña Guillermito ta pasa pa e promé onsena di e ekipo aki sin ku e tabata tin mester di hunga promé den segundo team manera tabata normal pa e otro hungadónan. E aktuashon sobresaliente di Guillermito den ramo di e deporte aki a pone ku e futbolista aki ku apénas 15 aña ta debutá na 1935 den Selekshon Nashonal di Kòrsou. Debí na su talento, su habilidat den dominio di e bala i su pasonan a la perfekshoná, e futbolista aki ta mantené su posishon den Selekshon Nashonal di Kòrsou te ku aña 1944.
Guillermito tabata tin aktuashon ku Selekshon di Kòrsou na Costa Rica i Venezuela. Na tur e dos paísnan aki Guillermito tabata tin un aktuashon sobresaliente i a risibí oferta di kontrakt. Tambe Guillermito a entrená bou di guia di e brasilero Pedro Da Cunha pa despues sirbi komo asistente. Guillermito a bishita Hondúras na 1957 ku Selekshon di Kòrsou den e funshon aki.
Sin duda nos mester konsiderá Guillermito Pardo komo un di nos pilarnan grandi den futbòl den tur tempu.


text:
Tin hopi motibu pa risibí e bakuna. E ta duna bo e oportunidat pa biba bo bida na un manera mas fásil. E ta un paso riba e kaminda pa bo mes krea bo normal nobo, reinventando bo mes libertat, bibando bida den bo mes ritmo, mas tantu posibel. Naturalmente, bo tin bo preguntanan tokante bakunashon. Aki bo ta haña kontesta riba mayoria di esakinan. Pa informashon tokante e proseso di registrashon pa haña e bakuna, klek riba Trayekto di Bakuna.
Benefisionan di e bakuna
E bakuna akí, ta protehá un persona kontra e vírùs di Corona nobo (SARS-CoV-2). Esaki no ta nifiká ku bo no por haña COVID-19. Si bo keda kontagiá ku e vírùs, despues di a risibí e bakuna, bo no ta haña (dje tantu) keho i e chèns pa keda hospitalisá ta baha drástikamente. Ora mas tantu hende na Kòrsou tuma e bakuna, e vírùs ta pèrdè su impakto grandi riba nos bida diario. Mas lihé esaki sosodé, mas liber nos tur por sigui biba, drecha nos ekonomia i yuda tur hende den nos komunidat krese.
E bakuna ta seif?
Aktualmente tin 2 diferente bakuna ku nos ta risibí di Hulanda, e bakuna di BioNTech/Pfizer i e bakuna di Moderna. Rònt mundu, i sigur na Oropa, tin tèstnan hopi profundo riba e bakunanan promé ku nan por a subi merkado. Mientrastantu, miónes di hende rònt mundu ya a risibí e bakuna kaba. Ku esaki, nan ta bibando un bida mas den balansa, mas den ritmo di bida. Na Kòrsou nos a buska informashon debidamente tokante kiko nos ta haña, promé ku duna nos hendenan e bakuna. Siguridat di nos pueblo ta nos máksimo prioridat.
Dikon a bin asina lihé ku e bakuna?
E bakuna akí tin aprobashon pa e Agensia di Medisina Oropeo (EMA). E asina yamá ‘College ter Beoordeling van Geneesmiddelen’ (CGB) tambe ta forma parti di esaki.
Kon e bakuna ta funshoná?
Si akaso bo bini den kontakto ku e vírùs di Corona despues di a haña e bakuna, bo kurpa ya ta rekonosé e vírùs akí. Dor di e bakuna, bo kurpa a produsí e antikuerponan nesesario ku por eliminá e vírùs. Esaki, ta pone ku sea bo no ta bira malu òf bo no ta bira hopi malu.
Dor di bakuná, e chèns pa bo por sigui transmití e vírùs tambe ta mas limitá.
Bo tin mester di 2 bakuna pa bo ta bon protehá kontra e vírus. For di e di 7 dia despues ku bo a risibí e di 2 bakuna, bo kurpa ta protehá kaba kontra e COVID-19.
Investigashon ta mustra, ku e bakuna di BioNTech/Pfizer ta 95% efektivo den prevenshon di e malesa di COVID-19 pa personanan ku risibí 2 dosis (prek) di e bakuna i ku no a infektá promé. Den e kaso di Moderna, e efektividat despues di 2 dosis ta 94%. Esaki ta nifiká, ku for di 100 persona ku por haña COVID-19, 4 pa 5 só ta kore e mesun tantu riesgo despues di a risibí e bakuna aki.
Na ki momentu mi ta risibí e bakuna?
Mucha for di 12 aña por haña por bakuna ku e bakuna di BioNTech/Pfizer. Tin hende di 18 aña bai ariba, ku a bakuná ku Moderna. Segun investigashonnan internashonal ta sigui tuma lugá, nos tambe lo por konsiderá kuminsá bakuná hóben i mucha mas yòn tambe.
Bo ta risibí e bakuna 2 biaha pa bo ta sufisiente protehá. Den kaso di BioNTech/Pfizer, bo ta risibí e di dos dosis despues di 3 siman i den kaso di Moderna despues di 4 siman ku bo a risibí esun promé. Bo ta risibí e bakuna akí na e parti ariba di bo brasa.
Desaroyonan mundial ta mustra ku despues di mas òf ménos seis luna, e bakunanan por bira ménos efisiente. Pa e motibu aki ta ofresé un ‘boostershot’ di BioNTech/Pfizer, ku ta kòrda bo kurpa pa sigui traha su defensa kontra di e vírùs. Por tuma e boostershot seis (6) luna despues di e último bakuna.
EFEKTONAN DI BAKUNA
Meskos ku ta e kaso serka tur bakuna, bo por haña efektonan sekundario tambe despues di a risibí e bakuna kontra COVID-19.
Efektonan sekundario importante:
Mayoria di e efektonan sekundario akí, bo ta haña komo ku e bakuna ta sòru pa bo sistema di defensa kuminsá funshoná. Bo sistema di defensa ta e loke tin ku sòru pa protehá bo kurpa kontra COVID-19. Pues, ora bo sistema rekonosé algu di e vírùs den bo kurpa, e ta kuminsá bring’é. I esaki por nifiká ku pa un tempu kòrtiku, bo ta sinti algun efekto un tiki inkómodo.
For di e promé investigashonnan, e siguiente efektonan sekundario a resultá esnan mas komun:
E efektonan sekundario akí ta masha komun na momentu ku un persona risibí kualke otro tipo di bakuna tambe. Den mayoria kaso, e efektonan sekundario akí por dura entre 1 pa 3 dia. E efektonan ta pasa lihé, e resultado ta ku nos por biba kuné.
Komponentenan di e bakuna:
© 2022 BIBANDO | Gobièrnu di Kòrsou | Privacy Policy | Cookie Policy


text:
ARUBA LIONS CLUB...
We serve. Roar Lions Roar Lions Roar Lions....
As part of Lions International LCA is a non-profit service club that focus on helping those in need within the community.
di ARUBA LIONS CLUB Scirbi pa Lioness Vanessa ...
High Tea Party, 7 maart 2021
Distiguido Lion y Lioness nan,
Ta pami un honor, na occaion di e 're-union' historico aki, pa conta boso, mi experiencia nan, desde cu mi esposo, Lion Bibi, na 1999 a bira miembro di e prestigioso club di servicio aki.
Ta interesante pa menciona cu tempo Bibi a wordo aserca pa forma parti di Aruba Lions Club, ya caba, nos a cuminsa wordo invita pa assisti na actividad nan di e club. Nos prome y masha memorable participacion tabata nos biahe cu un grupo di casi 20 miembro, den un avioneta charter, pa San Christobal. Aya nos a atende un Elecion pa Gobernador pa nos Districto E1, den cual nos Fellow Lion Frank Croes, a keda eligi. Pues te awe e tin e titulo PstGv-Frank Croes.
Birando activo hunto cu e lioness nan, mi a realisa cu durante ALC su actividad pa recauda fondo, manera, por ehempel, un feria, tur e fundraising tabata bai - exclusivamente - pa e "Activity Fund" di ALC: 'Di e comunidad pa e comunidad!'. P'esey, den e actividad nan aki, e Lioness 'club', como un instancia los di ALC, tabata set up den e Feria, cu su mes cushina, pa nan por a recauda nan mes fondo. Y cu e fondo aki nan tabata yuda ALC cubri gasto nan cu ta surpasa ALC su "Administrative Fund" (di nan membership-fee) pa por ehempel: biahamento.
Durante e ultimo aña nan cu e Lioness nan tabata apoyando ALC financieramente, e Lioness 'Club' su budget tabata rond di AFL. 10.000,-. Mi mes tabata varios aña den e directiva y a fungi como tesorera y presidente. Fuera di encarga cu cushina, pa nan fondo nan, e Lioness nan mes tambe tabata traha y bende hopi bolo y rifa. E lioness mes cu mi a traha cu nan tabata entre otro: Lioness Chima, Ada, Baby, Yoyo Elina, Cha, Suzy, Carol, Minerva, AnnaMaria, Denicia, Rocio, Inge y Difunto Suzana. Eigenlijk mucho hopi pa meniona.
Si mi mira bek riba mi aña nan cu Lion Bibi den ALC, mi por bisa un solo cos: Masha dushi tempo mes. ALC, hunto cu Curacao, Bonaire Lions CLub tabata cai como un Zona, bao di e Districto y Gobernacion di E1. Venezuela tabata existi di e 4 Districto: E4: Oriente (Margartia)/ E3: Central: Area di Caracas/ E: Area di Valencia/ E1: Area di Venezula West: Cuidad Ojeda; Punto Fijo; Maracaibo; San Christobal; Merida etc.
Mayoria di e lugar nan aki mi a bai cu Bibi. Yegando aeropuerto, e miembro nan Venezlano tabata ricibi nos manera famia y compaña nos pa nos hotel den cual hopi biaha nan actividad y celebracion nan ta tuma lugar.
Directiva y Club di ALC tabata biaha 2-3 bes pa aña pa Venezuela pa reunion di Cabinete, Districto y Multiple. Pero tambe nos a bai masha hopi biaha Curacao y Boneiro, pa entro otro, nan "Charter Celebration" nan. Un dushi biahe mi ta corda cu mi a bai cu Bibi tabata na e Multiple: E4:3:2:1 (un siman) na e Isla di Margarita.
Despues cu e Statuut di ALC a keda actualisa na 2015, den cual ALC, como un di e ultimo "all male club" nan a bira un club pa hende mue tambe, e rol di e Lioness Club poco poco a bira menos activo y influente. En conneccion cu e lamentable situacion deteorante na Venezuela, na 2018 nos Zona (ABC) a haya e "Okay" di Lions CLub International pa move di Districto E1 (Venezuela) pa Districto N35 (Florida Sur) hunto cu Bahamas bao Miami.
Awendia, cu e situacion general mundial cu nos ta den, personalmente, mi ta kere, cu mester bin un club of organisacion nobo, (banda di ALC) cu un caracter manera nos Ex-Lioness Club. Esaki, pa por yuda ALC cu su extra gasto nan cu ta cay bao e "Administrative Fund" di contribuccion di miembronan manera, mantenimiento di nos edificio y ohala, eventual biaha (entre otro pa nos districto N35 na Miami), den un muy futuro cercano.
Cu esaki mi ta aprecia e iniciativa di e Lion hende muher nan, pa bin hunto cu e Lioness nan, pa inicia e "High Tea Party" aki y haci e actividad aki como un evento y tradicion pa nos futuro actividad nan pa recauda fondo.
Ladies ... let's do it!
Lioness Vanessa.


text:
Sugestiónan ta ideanan ku bo por bisa bo mes sea den bo mes of duru pa bo por tende. E palabranan ku bo ta bisa bo mes òf un otro hende, ta drenta komo sugestión serka bo òf e otro persona. Loke ku bo ta papia òf pensa tokante di dje, lo influensiá bo spiritu, bo kurpa i por lo tanto bo bida. Kada kòmbersashon ku a toka bo kurason, tin e forsa pa kambia bo i laga bo krese òf pa tené bo chikí i limitá.
Mi a jega di lesa un historia tokante ‘e dos wòlf’ ku ta biba den kada hende. E historia ta bai tokante e kòmbersashón entre un tawela ku su nietu. E nietu ta konta e tawela kon tin biaha e ta sintié kontentu i otro biaha rabiá. I e no ta komprondé ta dikón esaki ta sosodé. Su tawela ta konté ku den kurasón di kada persona ta biba dos wòlf. Esun wòlf ta menasá, gruña i morde i e otro ta sabí, suave i amoroso. E nietu ta puntra ta kua di e dos wòlf lo gana. Riba kual e tawela ta kontestá: ‘Esun ku abo ta duna atenshon.’


text:
Varios persona den nos comunidad a cuestiona Raiz sudecision pa critica nan partner den coalicion y despues“dobla” pa e presion, rechasando e mocion di desconfiansa treci dilanti door di oposicion. Plataforma Raiz lo contesta preguntanan haci pa asina pueblo por compronde dicon a scohe pa keda den coalicion y dicon e mocion cu Parlamentarionan di plataforma Raiz Raymond Kamperveen y Misha Raymond a pasa den Parlamentodiamars 14 di december, ta cambia e ley pa asina siguracu futuro acuerdonan impactante riba nos pueblo lo mester wordo presenta na Parlamento, treciendo mas transparencia den nos manera di goberna. 1. Dicon e Parlamentarionan no a pidi pa pone e contract on hold mientras cu nan ta haya claridad? PakicoParlamentarionan no a exigi un schorsing di e reunion publico te na momento cu nan a mira e contract?
E contrato ta cay bou di e N.D.A (geheimplicht) cu WEB N.V. a firma cu Eagle LNG. Pa es motibo W.E.B no por divulga tur informacion tocante e acuerdo na ningunMinister, Parlamentario of ciudadano sin cu kibra e N.D.A. Eagle LNG ta pone tur nan contratonan bou di N.D.A pa motibonan comercial y den e caso aki Aruba no por kibra e N.D.A sin cu tin consecuencianan legal, financiero y diplomatico pa Aruba.
Pero esaki ta consecuencia riba termino corto solamente. Loke cierto Parlamentarionan a recomenda ta pa para un contrato entre dos compania priva, esta WEB N.V. y Eagle LNG. Pero ki mensahe esaki ta manda na otroinversionistanan? E lo mustra manera Aruba no ta un opcion atractivo mas pa haci negoshi, y cu nan esfuerso y inversionnan ta na peliger, cu land Aruba por kibracontracto ora e ta desea, sin tuma na cuenta cu e leynan di nos pais cu ta percura pa evita metemento politico.
E futuro recuperacion economico di Aruba ta mustra scur, si nos mesun Parlamentarionan no realisa cu nan ponencianan imprudente, por tin consecuencianan pa nospais riba largo plaso. Raiz tambe ta desea di tin mas transparencia, y a trece un mocion dilanti pa logra esey. Sin embargo, e transparencia cu Raiz ta boga p’e, no por bai a costo di nos desaroyo economico.2. Na cua pais na mundo of Gobierno of compania un accionista ta firma sin mira un contrato?
E acuerdo a wordo negosha y firma entre dos companianan priva, esta WEB N.V. y Eagle LNG. E ceremonia unda Minister Glenbert Croes a firma e contrato, tabata un gesto simbolico pa demostra cu e proyecto di LNG tin e sosten di e Minister di Energia. E signatura di Minister Glenbert Croes eigenlijk no tabatinningun validez legal den e caso aki.
Loke Raiz ta pensa si, y a keda demostra cu e mocionRaiz, ta cu contratonan di un cierto magnitud, lo mesterbin parlamento den futuro pa aprobacion. E hecho ta, cu e ley pa esaki no ta existi ainda, ni tampoco ta para den e statuut di e companianan estatal.
Situacion similar a yega di pasa den pasado caba, te hasta cu partidonan di oposicion. Raiz su intencion ta pa termina e trabou di cera e loopholes nan aki. E procesoaki ta tuma su tempo, y porta ta parce manera a aceptaloke a pasa, pero e percepcion aki no ta cuadra cu e berdad. No ta tur ora e decision corecto ta esun mas popular, pero como lidernan responsabel, ta nos deber di informa y actua debidamente, cual nos a bin ta haci.3. Pakico no a pidi pa bay den un reunion di ComisionFiho y haya tur documento den decrecia manerareglamento di Staten ta prescribi?
E documentonan menciona ta parti di e N.D.A cu WEB N.V. a firma cu Eagle LNG. E contrato no lo a wordocomparti cu Parlamentarionan mirando cu e ta un contractbou geheimplicht entre dos compania priva, y e partido(nan) no ta bai di acuerdo pa divulga esaki. E reunion aki no lo a haci ningun diferencia locual ta tratatransparencia, pa falta di ley y regla existente.
Den un Openbare Bijeenkomst Minister Glenbert Croes y demas expertonan concerni lo por a divulga informacionno secreto na e Parlamento, pa asina trece mas claridad, pero sin e oportunidad pa Parlamentarionan participa den dialogo democratico. Varios Parlamentarionan di oposicion y plataforma Raiz, a prefera di haya e opcion di cuestiona, debati y trece mocion dilanti.
Conforme e peticion original di oposicion, Sr Kamperveen como waarnemend voorzitter di Parlamento, a honra pa haci un Openbare Vergadering (OV) pa asinaParlamentarionan keda cu nan tools manera nan mes a boga p’e.
Aunke por mira cu e intencion tabata mas pa bula cabes, en bes di di busca claridad. Esaki a keda demostra durantee Openbare Bijeenkomst tambe, caminda ainda a opta pa hiba discurso politico, en bes di puntra representantenandi por ehempel WEB N.V – nos professionalnan – pa ondersteuning di WEB su decision.4. Parlamentario di Raiz tabata tin “baha gobierno” como unico opcion?
NO, esaki ta politica tradicional cu ta dirigi na destrui enbes di construi. Na ningun momento a enfoca riba bahaGobierno como unico opcion. Baha Gobierno y treceinstabilidad na e momentonan aki, no ta prudente y no ta na bienestar di pueblo di Aruba.
Oposicion a dicidi di escala e situacion y presenta un mocion di desconfiansa contra di Minister President, cualefectivamente lo a resulta na kiebro di e coalicion. Asinae intencion tabata pa baha e Gobierno como acto di politikeria.
Plataforma Raiz tin un compromiso cu nos sostenedornanpa cuestiona y traha riba cambionan di paden. Politicatradicional ta cambiando pa uno profesional y critico, den cual diferencianan di opinion ta ser dialoga, y tur hende ta ser teni skerpi y responsabel.
Nos trabao no a termina ainda. Nos ambicion ta pa trececambio berdadero y bo no ta logra esaki door di bulacabes, sin cu ni sikiera a haci esfuerso den Parlamento pa cera e loopholes nan den e ley pa mehoracion di nos pais.5. Pakico no a responsabilisa un Minister cu un mociondi desaprobacion, pa no a informa Staten debidamente?
Ta importante pa corehi e suposicion cu ta deber di Minister, pa informa Staten tocante acuerdo di un compania estatal; esaki legalmente no ta berdad. Mas ainda, Minister tin di cumpli cu ley di Good Corporate Governance, cual ta eigenlijk prohibi metemento politico (di Minister) den compania estatal. Ni den ley, ni den e statuut di e companianan estatal ta para cu Parlamento por exihi informacion bou di geheimplicht di un companiaestatal priva, aunke Gobierno ta e unico accionista. Ministernan ta informa Parlamento como un muestra di respet pa nan tarea como parti di supervision di gobernantenan, pero atrobe esaki no ta rekeri pa ley.
E proceso di LNG – WEB ta keda den nos bista un falta di transparencia, pero e berdad ta cu e situacion aki a yega di pasa varios biaha caba, y lo pasa atrobe si no trecesolucion. Pa es motibo Parlamentarionan Raymond Kamperveen y Misha Raymond a pasa e mocion den Parlamento pa trece cambia interno. Ta solamente cu cambio di ley y tambe statuut di companianan estatal, noslo por trece cambio structural y duradero. Di e manera akipor sigura cu Parlamento lo keda na altura di decisionnanclave.
E mocion Raiz ta duna Gobierno e push y presion pa trececambionan necesario riba tereno di transparencia, relacioncu companianan estatal y “good corporate governance”.
Plataforma Raiz completo ta sostene ParlamentarioRaymond Kamperveen pa tabata tin e curashi pa a para pa su principionan y cuestiona publicamente e proceso, a pesar di presion externo cu tabata kier a stuur e impasse den diferente direccion, conforme nan plan pa beneficiopropio.
Nos ta loke nos ta para p’e, esta principionan di bon gobernacion, cu enfoke riba cooperacion,y mehoracion, poniendo bienestar general di Aruba na prome luga.


text:
WILLEMSTAD – Despues di algu mas ku un luna futbòl Liga MCB a kontinuá den wikènt tras di lomba na Stadion Ergilio Hato. Tabata tin sinku partido den wikènt, kuminsando djabièrnè ku e partido entre SUBT i Undeba. Den e partido aki tabata Undeba ku a bai ku e viktoria, ganadó SUBT ku skor di 3-0. Pa Undeba tur tres gol a keda anotá pa Norvianel Naar.
Djasabra e kampionato a sigui ku dos partido. Den e promé partido Centro Barber a duna Centro Dominguito su promé derota di temporada. Barber ku golnan di Ruensley Leuteria (2x) i Kenneth Kunst a gana ku skor di 3-1. E úniko gol di Centro Dominguito a keda anotá pa Ashar Bernardus.
Despues a sigui e partido entre Jong Holland i Victory Boys. Akinan ambos ekipo a disidí di kompartí punto i finalisá e partido no 0 gol.
Riba djadumingu e promé ekiponan ku a mira tabata Hubentut Fortuna i Vesta. Akinan tambe ambos ekipo a hasi bon ku otro i finalisá e partido na 0 gol.
E ultimo partido di e wikènt tras di lomba tabata entre Jong Colombia i Sithoc. Akinan tabata Sithoc ku a sa di bai ku e tres puntonan derotando Jong Colombia ku skor di 3-1. Pa Sithoc e golnan a keda anotá pa Oswin Luciano, Rowendley Poppen i Shurwendell Roosje. E úniko di Jong Colombia a keda anotá pa Clinton Sirvania.


text:
DEN CHIKí
DEN CHIKí
Mi kompania di seguro a avisámi ku si mi mester cliam un biaha mas, nan lo subi mi premi of asta tin chèns di sakami for di e seguro ya ku den e lastu 5 añanan na numeroso okashon mi a hayami den un aksidente I a claim konforme mi pólisa. Pregunta: Seguro por hasi esaki?
Kontesta: Un kompania di seguro, ora e ta nota ku un konsumidó ta claim hopi, por subi e premi, baha e nivel di kobertura òf te asta kanselá bo seguro. Esaki pasobra e rísiko ku den futuro lo tin dañonan ta muchu grandi i no ta atraktivo pa tenebo komo asegurado. Esaki mester ta pone bon kla si den e pólisa di bo seguro i huntu ku esaki mester tin un periodo di aviso di kanselashon mara na dje. Den mayoria kaso bo seguro lo mèldu bo promé ku yega asina leu. Den kualke kaso, pidi bo seguro tòg pa mes splikashon di e posishon aki.
MI KOMPANIA DI SEGURO POR PARA OF SAKAMI FOR DI SEGURO SI MI TA
HOPI?
ARMA BO MES MAKUTU BASIKO E TEMPORADA AKI
Ku e aparente skarsedat i “inflashon” ku tin di i riba sierto alimentunan básiko i kustumbrá riba nos menú, e búskeda di maneranan pa spar algu èkstra i tòg haña loke bo ke, ta bira poko mas fasil, si nos sa di antemano kiko tur nos tin mester (e lista) i kuantu sèn nos tin pa esaki ( presupuesto).
Konseho pa kumpra sabi:
Promé ku sali kas, revisá e kashi kushina i eiskast i traha bo lista di produktonan ku bo lo bai tin mester
Plania bo menúnan di siman. Esaki lo yudabo ekonomisá ya ku lo bo ta kumprando solamente loke bo ta bai tin mester, i e kantidat nesesario. Kuminda ku mester tira afó, ta meskos ku sèn tira afó..!!
Tene bo mes na altura di ofertanan. Oferta ta oferta, basta ta kos ku bo mester di dje na e momentu ei. Si ta produktonan di konsumo chek fecha di vensementu promé bo kumpra esaki.
Si p.e. yoghurt den paki ta den oferta na 70% di deskuento pasobra e fecha di vensementu ta aki 8 dia, analisá pa bo mes ku si bo kumpr’é, si lo bo ta bai usa esaki nan den e tempu definí ei. Si ta si, dal bai i probechá di e oferta..!!
Remplasá loke no tin òf loke no por. Si bo a kustumbrá kome sierto alimentunan ku último tempunan a bira skars òf ta pasa bo límite finansiero, ta konsehabel pa sea remplasá e produktonan aki pa algu otro òf eliminá nan temporalmente di bo makutu di kompra. E eskoho ta di bo. Skohe sabi..!
No mara bo mes na kustumber. Si semper bo a kustumá kumpra tal marka, talbes awor te ora probechá purba algun otro marka i smak. Lo bo por keda gratamente sorpresá ora bo riba ku e smaknan no ta varia dje tantu ei pero den preis si. Bo tabata sa ku tin fábrikanan grandi ta traha e mesun produkto pero ku diferente marka? mesun juice pero ku diferente etikèt?
Pasaboka pa mucha?
Tene kuenta ku un
gran mayoria ta hopi zut
Hopi hende a haña nan de problema finansiero dor di pèrdèmentu di trabou entre otro pa motibu di COVID-19. Esaki a trese kuné ku hopi no por a kumpli ku nan kompromisonan finansiero. Den e kuadro ei nos ta presentá e siguiente kaso.
Pregunta: Un negoshi ku mi debe por kobrami èkstra si mi no por paga su debe den un tiru i ke drenta un areglo di pago?
Kontesta: SI, pero den e kaso aki ta konta meskos ku ora bo ser aserka pa un kompania di kobransa. E fecha di periodo pa paga e debe a pasa I e negoshi a mandabo un karta di karta di notifikashon (aanmaningsbrief).
Den karta a duna e kliente 14 dia pa ainda e por paga e debe. Esaki no a sosedé? E ora ei e negoshi NO por pone gastu èkstra na e debe. Pero mirando ku ta 14 dia bo tin pa bo paga e debe kompletu, talbes tòg ta kumbiní pa drenta e areglo di pago I despues ta bringa e gastunan èkstra ku a bin aserká.
DEN CHIKI
SA BO DERECHI!
Un Kompania por kobra èkstra pa drenta un areglo di pago?


text:
Na nomber di famia nos ta gradici tur ruman den Cristo, famia, bisiña, amigo y conocirnan pa tur e oracionnan durante enfermedad y palabranan di forsa y consuelo cu a wordo haci via yamada, mensahenan y email pa cu e tempo dificil cu e fayecimento y entiero di nos Mama stima:
Geertruida Petronilia Janga-Anthony
miho conoci como “Edwina”
Gradicimento na Dokter, Specialista, y Verpleegkundigen di Hospital, Dr. M. Wever y Dr. K. Kelly y nan asistentnan cu a mustra hopi atencion durante cuido na cas,
Sra. Noris Hermosa cu a cuid’e cu hopi amor prome y durante su enfermedad, Pastor Andres Makowiec pa administra Mama su Sacramento di Enfermo, Sr. Bibi Arends cu a haci su maximo esfuerzo pa yuda cu cama pa nos Mama stima por a pasa su ultimo dianan na cas hunto cu su famia,
Koornan Novi Cantores, Voznan Alegre y The Joyful Notes cu nan bunita canto y Pastor Rafi Cananêa pa e bunita celebracion Eucaristico durante entiero di nos Mama stima y tur famia, amigo y conocirnan cu a biaha for di Hulanda, Korsou, Boneiro y Merca pa compaña y sostene nos pa hiba Mama na su ultimo lugar di sosiego.
Y tambe na Adpatres Funeral Home & Crematorium pa e bon servicio.
Boso muestra di atenshon tabata un gran consuelo pa nos.
Na mes momento nos ta invita famia, bisiña, amigo y conocirnan pa compaña nos na 3 Santo Sacrificio di Misa na Parokia Sta. Teresita na San Nicolas;
Diaranson 1 di juni pa 6:00 pm,
Diahuebs 2 di juni
Diabierna 3 di juni pa 7:00 pm.
Despues di ultimo misa tin un rosario na cas
Weg Sero Preto # 43-C.
Boso presencia ta altamente aprecia.


text:
For di 1 di yüni 2022, biaheronan pa Boneiru no mester yena deklarashon di salú mas. Esei ta nifiká ku for di e fecha ei no tin kondishonnan di biahe spesial mas pa biaheronan pa Boneiru. E deklarashon di salú ta kaduká awor ku e situashon di COVID-19 na Boneiru ta bou di kontròl. Ta posibel ku ta introdusí e deklarashon di salú den futuro atrobe. Por ehèmpel si un variante nobo di e vírùs di corona surgi òf si ...
Orario nobo sentronan di yamada 0800 0800 i 0800 0900
For di 16 di mei 2022, e sentronan di yamada 0800 0800 i 0800 0900 ta aksesibel di djaluna pa djabièrnè di 08:00 – 17:00. Den fin di siman e sentronan di yamada 0800 0800 i 0800 0900 ta será. E number 0800 0800 ta solamente aksesibel pa traha sita pa tèst di 08:00-13:00.
No tin karentena mas pa habitantenan di mesun kas òf kontaktonan estrecho di persona kontagiá
For di 16 di mei 2022 habitantenan di mesun kas òf kontaktonan estrecho di un persona kontagiá no mester bai mas den karentena. Salubridat Públiko ta konsehá e personanan akí pa paga èktra tinu si nan ta haña keho. Si esaki pasa, nan mester tèst mesora. Ta importante ku habitantenan di mesun kas òf kontaktonan estrecho di un persona kontagiá ta evitá kontakto ku hendenan vulnerabel. Esaki sigur pa un periodo di 10 dia despues ku nan tabatin kontakto ku ...
Kampaña eksitoso ‘Biba kuné’ durante Dia di Rincon i Simadan na Playa
Kralendijk - Departamento di Salubridat Públiko ta mira tras ku satisfakshon riba un kampaña eksitoso di ‘Biba kuné’ durante Dia di Rincon i e Simadan na Playa. Empleadonan di e departamento a kana den e marcha tras di e grupo di ’TCB and Friends’ i repartí steker i sanitizer na públiko. Hendenan tabata kontentu ku stekernan ku e lema ‘Biba kuné’ i e hand sanitizernan den un bòter blou ku logo di Entidat Públiko Boneiru. A krea e kampaña ‘Biba ...


text: Diasabra anochi a drenta informe di un accidente na Seneblar mesora a dirigi un patruya na e sitio. Na yegada di e patruya a bin encontra cu un Nissan Sentra cu basta daño material riba dje pero a bin compronde cu un otro auto a dal e y a sigui core bay. Como cu e sla ta basta fuerte e otro vehiculo no por a bay mucho leu. Den cercania a bin topa cu e Audi suv cu ta cuadra cu e accidente na Seneblar. Despues di varios pita mento ningun hende a sali for di cas y polis a confisca e vehiculo y a pidi pa takelwagen hib’e na warda di Balashi pa mas investigacion y e chauffeur aparece.


text:
NAGICO Insurance un biaha mas ta contento di anuncia su campaña ‘kleur & gana’ unda cu e pueblo di Aruba ta invita pa duna bida na e pintura door di kleur e pintura como tambe schets un diagram di NAGICO su ‘paraplu berde’.
E competencia lo ranca sali dia 22 di juni 2022 y lo sigui te cu dia 20 di juli 2022 y ta habri pa tur persona di tur edad.
Lo tin premio pa un total di cinco categoria diferente di edad y ta varia di un cadeaubon di AWG. 200,- di Top 1 Toys, De Wit & Van Dorp, Superfood, y hopi, hopi mas! Cada ganado lo ricibi tambe e wega tan gusta di NAGICO, Ludo!
Por haya e blachi pa kleur riba website di NAGICO or por pasa busca uno na un di e oficinanan di NAGICO, na Dakota of Savaneta.
Por manda e pintura via email na [email protected] of por pasa lag’e na un di nos oficinanan.
Lo anuncia e ganadonan dia 22 di juli, 2022.


text:
Di profundo di nos curason nos ta gradici tur hende cu di un of otro manera a mustra atencion, amor y cariño durante bida, fayecimento y despedida di nos querida tata, suegro, welo, ruman, omo y amigo:
Pedro Dirksz
Mihor conoci como: “Bubu”
Boso muestra di atencion ta di hopi aprecio y un gran sosten pa nos. Un danki na un y tur cu a manda carchi, krans, whatsapp, email y a hasi yamada nan telefonico.
Tambe na Aurora Funeral Home pa cu su bon servicio y atencion.
Boso muestra di atenshon tabata un gran consuelo pa nos.
Ta invita pa 1 Santo Sacrificio di misa cual lo tuma lugar na Misa Inmaculada Concepcion diamars 24 di mei 2022
pa 7’or di anochi.
Despues di misa lo tin un rosario na cas Jamanota # 15.
Boso pressencia lo ta altamente aprecia.


text:
Departamento di Asuntonan Social tambe a tuma accion awe pa loke ta trata e 12.6%. Enid de Kort, a comenta cu nan a traha hopi duro durante di e pandemia. Nan tabata un departamento escencial, cu no no a cera y a sigui traha.
Awe nan a sali pa motibo cu nan kier claridad. Enid de Kort, trahado di D.A.S ta haci e pregunta ta si ful Aruba a entrega of ta ambtenaar so? Tambe, kico e ‘nadere orde’ kemen?
De Kort a menciona cu nan ta keda bay atras tanto na beneficio como tambe na salario, a yega tempo pa sinta na mesa y dialoga. Nan kier sa kico lo sosode y cu nan lo haya. E empleadonan ta conciente cu Aruba tin hopi debe, e comprension tey. Nan a cansa y tin hopi pregunta;
1: Kico ta e perspectiva pa e aña cu ta bin
2: Tin dialogo?
Nan a sali afo pasobra nan kier claridad y negosha pasobra nan kier haya algo bek.
Durante pandemia a bin hopi mas caso y mester a atende mas hende, pues nan no a stop di traha. Nan ta mas cu 100 trahado den diferente seccion. Un biaha mas a conclui cu nan no ta contra pero nan kier dialoga cu gobierno. Un biaha mas e pregunta ta bin dilanti si ta ambtenaar so tin cu entrega of si Aruba completo mester entrega.
Brian Gietel a menciona cu hopi biaha ta tende cu ambtenaar tin bon salario, lubidando cu ya nan a entrega caba. Aunke a haya esaki den algun dia liber, nan a bay atras den salario. El a menciona tambe cu e schalering ta mas di 50 aña bieu. E casonan na D.A.S a bira casi dobel y asina mes nan operacion a sigui normal. Ningun dia nan a cera, otro luga si.


text:
E talk show di Ellen DeGeneres ta yega su fin e aña aki despues di 19 season. E presentador di e talk show a informa su personal di e decision diamars, y e ta bay discuti e noticia cu Oprah Winfrey riba diahuebs. “Ora bo ta un persona creativo, bo mester wordo reta constantemente – y maske con bon e programa aki ta, y asina dibertido manera e ta, e no ta un desafío mas”, DeGeneres a bisa un publicacion comercial. E anuncio tambe a bin despues di e informenan di un cultura laboral toxico, discriminacion y acoso sexual ultimo aña den e show. E momento ey, el a reconoce cu e atmosfera a converti den algo cu no tabata refleha e balornan cu cual a cuminsa e show, y a compromete pa haci miho.
“El a casi impacta e show”, Ellen a bisa e momento ey. “E tabata hopi doloroso pa mi. Mi kiermen, hopi. Pero si mi a laga e show p’esey, mi no por a bolbe e season aki”. Sin embargo, e reaccion a afecta e ratings di e show. Aunke e apertura di season 18 tabatin un di e ratings mal halto di un estreno de “Ellen” den cuatro aña, e show a perde mas di un miyon espectador desde september. Segun e data di Nielsen, e programa promedio tabata alrededor di 1.5 miyon espectador den e periodo di seis luna entre september y maart, bou di 2.6 miyon durante e mesun periodo aña pasa.
DeGeneres, di 63 aña, ta e pionero pa e LGBTQ community desde su cover story pa Time Magazine: “Yep, I’m Gay”, cu a casi destrui su carera na 1997. Desde cu el a cuminsa “The Ellen DeGeneres Show”, e comediante a acumula mas di 64 Daytime Emmy y a yuda normalisa e representacion ‘queer’ na television. Den un entrevista cu Hollywood Reporter, DeGeneres a bisa cu el a planea pa termina e show despues di season16, pero el a bay di acuerdo pa extende su contract pa tres aña. “Esey tabata planea caba”, el a bisa.


text:
Mientras maternidad pa algun muhernan ta un proceso natural y sin complicacion, ta existi un grupo grandi di muhernan cu ta hiba un lucha emocionalmente hopi halto den nan intento pa sali na estado y logra haya un yiu. Antes e tema aki tabata tabu pero awe, danki na mas y mas muhernan papiando riba e tema aki a haci cu e atencion riba e lucha y proceso aki ta awor mas transparente cu nunca. Natessa Mansur (36) a opta pa duna un entrevista riba e tema aki den un forma habri, relatando su caminda pa logra yega na cumpli cu su deseo di mas grandi; bira mama.
IVF
“Mi a haci e proceso di inseminashon cu ta diferente cu In Vitro Fertilisatie cu si por wordo haci na Aruba mes y ta keda cubri parcialmente pa seguro medico. Despues cu esaki no a duna e resultado, mi a bay Colombia pa haci In Vitro Fertilisatie (IVF), unda nos a yega na etapa cu a logra crea embryos, cual ta duna nos speransa pa un resultado positivo”. Awor Natessa ta cu e proceso di In Vitro pa mas cu 1 aña caba y e cos mas grandi cu el a siña durante e proceso aki ta tene pasenshi, locual e mes ta admiti cu nos ta un di su virtudnan. “Mi a siña tambe pa keda positivo, teniendo na cuenta cu e ta un proceso largo y dificil pero locual mas ta yudami mi den e proceso aki, ta mi FE. Mi a haci cambionan den mi dieta y tambe rutina di ehercicio. Den e caso di PCOS, estudionan ta indica cu baha di peso por stimula fertilidad. Den e proceso aki mi a busca hopi informashon y mi a keda sorprendi di a descubri cu despues di edad di 35 aña e “fertility rate” di un hende muher ta baha drasticamente. Esaki ta informashon cu hopi hende no sa y ta parti di e tabu cu tin riba e topico aki”.


text:
Pronostico di tempo ta indica cu diahuebs anochi, shelo lo ta levemente te parcialmente nubla y seco.
Diabierna, shelo lo ta parcialmente te temporalmente hopi nubla cu chens pa un awasero local.
Temperatura maximo 34 grado Celsius y temperatura minimo 28 grado Celsius.
Solo lo baha awe nochi 06:55 pm y lo sali mañan mainta 06:29 am.
Biento:
For di direccionan entre noordoost y zuidoost y modera te basta fuerte; forsa 3 te 5 (12 te 30 km/ora, 7 te 21 nudo)
Den dia posiblemente fuerte den rafaga; forsa 6 (31 te 50 km/ora, 22 te 27 nudo);
Situacion general di tempo:
Den proximo 24 ora, humedad y instabilidad den atmosfera regional lo por ocasiona temporalmente formacion di nubianan cu por produci awasero riba isla di Aruba.
Condicion di lama:
Olanan di lama lo ta for di direccion oost cu haltura di 3 te localmente 5 pia.
Temperatura di superficie di lama 28 grado Celsius.
Fenomenonan special: ningun
Tempo tropical: Tormenta tropical Gaston ta moviendo noordwest riba awanan habri di Atlantico central y ta solamente un molester pa nabegacion maritimo.
– Un ola tropical fuerte cu un area di presion abou, na e momentonan aki djis noord di Hispañola, tin un chens medio di desaroya y bira un ciclon tropical den proximo 48 ora.
Registracion di temperatura (Celsius) y awasero (mm) den ultimo 24 ora:
Airport: max 34 / min 28 / 0.0
Hadicurari: max 31 / min 28 / 0.0
Pronostico di tempo pa proximo fin di siman:
Parcialmente nubla cu un awasero breve;
Biento lo ta for di generalmente oost y lo ta modera te basta fuerte, de bes en cuando posiblemente fuerte den rafaga.
Temperatura max/ min lo ta: 34/28


text:
Alerta pa posibel oumento di ladronisia di kabritu.
KOMUNIKADO DI PRENSA 264 /2022
28 mei 2022
Alerta pa posibel oumento di ladronisia di kabritu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kuerpo Polisial ke alertá kriadónan di bestia i partikularmente esnan di kabritu, pa un
posibel oumento di ladronisia di kabritu den diferente área aki na Kòrsou tantu na Banda
‘Riba pero tambe na Banda Bou.
Ya tin kriadónan di kabritu ku a pèrde desenas di nan bestianan ku a keda hortá den e área
di Banda Bou.
Tin indikashon fuerte tambe ku mayoria di e bestianan aki ta keda bendé riba merkado
pretu, pa konsumo humano.
Aparte ku ladronisia i enkubrimentu ta echonan kastigabel pa lei, bendementu di karni di e
bestianan aki di un forma inapropiá, por tin su rísikonan tambe pa salubridat públiko.
Polis ta hasi un yamada na kriadónan di kabritu pa ta èkstra alerta i tuma e medidanan di
prekoushon, pa evitá ku bo ta bira víktima di ladronisia di bo bestianan dor di antisosialnan.
Tambe ta hasi un yamada na siudadanonan pa no kumpra spesialmente kabritu bibu òf
karni di esaki serka personanan ku bo sa ku no tin òf di kua bo ta duda ku tin krio di bestia.
Preferiblemente kumpra karni na karniseria, toko of supermerkado ku ta e
establesimentunan indiká pa benta di karni.
Por último ta bai un apelashon na tur persona ku tin informashon tokante di ladronisia di
kabritu òf ta na altura di hendenan ku ta kumpra kabritu hortá, pa denunsia esaki
inmediatamente na polis.


text: Diamars atardi a drenta informe di un accidente cu hende herida na e rotonde chikito na Bubali, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda e chauffeur di un auto Kia cu tabata bini di nort no a para pa duna preferencia na un scooter cu tabata riba e rotonde biniendo di pariba y a dal e. Debi na e impacto e motociclista a resulta herida. Na yegada di e ambulans nan a atende e motociclista y a transporte pa hospital.


text: Dialuna madruga a drenta informe di un accidente na e “Nultonde” na Seroe Patrishi, mesora a dirigi un patruya na e sitio. Na yegada di e patruya a bin compronde cu aki ta trata di e chauffeur di un Kia Rio blanco cu tabata bini for di Tanki Leendert y a sigui straight subi e rotonde dal un borchi trafico y benta esaki abao. Como cu e chauffeur a declara di a dal algun drinks polis pa mas siguranza a laga e chauffeur pasa e test di alcohol pero e chauffeur aki a supla net bao di e nivel permiti. Afortunadamente ningun hende a resulta herida.


text:
The content originally appeared on: Diario
Diaranzon cu a pasa, hunto cu gasolin: —-*Pero si prijs di gasolin baha prijs di alimento ta keda halto
ORANJESTAD (AAN) – Diaranzon siman pasa, cu prijs di gasolin a subi formalmente na Aruba, diferente consumidor a keda boca habri ora nan a constata cu e productonan den practicamente tur supermarket tambe a subi, na un forma drastico.
Un saco di aroz di 5 liber cu prome cu Diaranzon tabata costa 5.60 a subi pa 7.90 florin y azeta dushi tambe a subi cu entre 4 pa 6 florin, mientras ta suppose cu nan ta productonan inclui den e macuto basico. Ni papia mes di prijs di galiña cu diferente consumidor no por a kere con caro el a bira. Prijs di chicken breast a subi barbaramente.
Un consumidor a haci e remarca cu diferente biaha ora ta wordo anuncia cu prijs di gasoline ta bay subi, prijsnan ta subi tambe di antemano pero na un forma menos notable, cu loke a sosode Diaranzon cu a pasa. Y tambe ta asina cu ora ta wordo anuncia cu prijs di gasolin lo baha, den ningun supermercado prijs di productonan alimenticio ta baha bek.
Tin ciudadanonan cu tin entendi, incluso por a mire via Television y Facebook, cu na Curacao mas bien e prijs di gasolin ta baha y nan ta puntra cual ta e diferencia cu ta haci cu na Aruba si, e prijs ta subi asina barbaro y hunto cune tur producto ta subi di golpi den supermercadonan.


text:
PROMÉ MINISTER GILMAR PISAS A BISHITÁ E SUPMARINO ZR. MS. DOLFIJN DI MARINA REAL
Willemstad – Promé Minister Gilmar Pisas a bishitá e Supmarino (Onderzeeboot) Zr. Ms. Dolfijn di Marina Real dia 10 di yüni 2022.
Promé Minister sr. Pisas a keda risibí a bordo di e Supmarino pa sr. Frank Boots (Commandant der Zeemacht in het Caribisch Gebied: C-ZMCARIB).
Durante di e bishita aki a duna Promé Minister sr. Pisas informashon pa ku e funshonamentu di e Supmarino aki i tambe su tripulante.
Zr. Ms. ta un di e supmarinonan ku ta forma parti di e klase “Walrus”.
E tipo di botonan aki ta forma e unidat di e supmarinonan di e flota naval.


text:
Kimamentu di kombustibel fòsil ta kondusí na emishon di CO2 ku na su turno ta kousa ku laman ta subi tera i bira zür. Ku tempu esei ta kousa inundashon di áreanan di kosta i destrukshon di refnan di koral. Partikularmente islanan chikí ta kore rísiko di sufri enormemente di e konsekuensianan, siendo ku nan no tin forsa ekonómiko pa remediá e problema, a ménos ku nan haña yudansa di paisnan mas pudiente. (Esaki ta e problemátika “small island development states”)
Union Europeo a rekonosé e problema i a firma dia 26 yanüari 2015, huntu entre otro Aruba i Korsou “Caribbean Energy Security Summit Joint Statement“ . Gobiernu di Reino Hulandes a rekonosé durante e di 69 Reunion General di Nashonnan Uní ku kambio di klima hasta por pone nos eksistensia na peliger.
Tòg Gobiernu di Reino no a tradusí e palabranan geopolítiko i moral ku el a ekspresá dilanti di foronan internashonal den liderato konkreto di mesun índole geopolítiko i moral, partikularmente den direkshon di Korsou:
- Sigun Departamentu di Energia di Merka Korsou ta den e tòp 5 di paisnan pa loke ta emishon di CO2 pa kabes di poblashon, pa motibu di e refineria, di kua Gobiernu di Korsou ta propietario i PDVSA ta usuario.[1]
- A base di “Air Quality Index” (di entre otro e Agensia pa Protekshon di Medioambiente di Merka) por bisa ku biba den e huma di Isla ta peligroso. Orígen di e peliger ta aktonan kontra lei di parti di Isla. Korte di Hustisia Komun di Antia Hulandes i Aruba den apelashon a stipulá esei.[2] Derechonan humano ya ta bou di preshon enorme pa motibu di komportashon di sierto hendenan, kambio di klima lo hasi sirkunstansianan ainda mas difísil.
- Komportashon geopolítiko di parti di Gobiernu di Reino ta motibu di hopi interogatorio. Den di Sinku Rapòrt Nashonal di Reino Hulandes pa e Konvenshon riba Biodiversidat intenshonalmente no ta hasi ningun menshon di Isla, e konsekuensianan di sushamentu di aire, suela i awanan.
Rekomendashon:
- Ta importante pa tur pais ku ta partisipá na e próksimo kumbre tokante kambio di klima na Paris (COP21) ta na altura di e problemátika di “small island development states” ku ta eksistí den Reino Hulandes;
- Gobiernu Hulandes mester keda obligá pa asumí su responsabilidat a base di Statüt di Reino Hulandes;
- Tur isla di Reino Hulandes den Caribe mester por probechá ekstensivamente di e konosementu sientífiko i apliká riba tereno di durabilidat ku tin disponibel na Hulanda di tal manera ku e islanan por bira mas outosufisiente pa loke ta trata nan nesesidatnan energétiko.
[1] Aruba tambe ta riba e lista di tòp 10.
[2] http://www.stichtingsmoc.nl/2015/11/air-quality-index-leven-onder-de-rook-van-isla-is-hazardous/ i http://www.stichtingsmoc.nl/2010/01/eindvonnis-civiele-procedure/